CELEX: 32008H0399
Language: el
Date: 2008-05-14 00:00:00
Title: Σύσταση του Συμβουλίου, της 14ης Μαΐου 2008 , σχετικά με την επικαιροποίηση, για το 2008, των γενικών προσανατολισμών των οικονομικών πολιτικών των κρατών μελών και της Κοινότητας και σχετικά με την εφαρμογή των πολιτικών απασχόλησης των κρατών μελών

29.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 139/57
            
         
      ΣΫΣΤΑΣΗ ΤΟΥ ΣΥΜΒΟΥΛΊΟΥ
   
   της 14ης Μαΐου 2008
   σχετικά με την επικαιροποίηση, για το 2008, των γενικών προσανατολισμών των οικονομικών πολιτικών των κρατών μελών και της Κοινότητας και σχετικά με την εφαρμογή των πολιτικών απασχόλησης των κρατών μελών
   (2008/399/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 99 παράγραφος 2 και το άρθρο 128 παράγραφος 4,
   τη σύσταση της Επιτροπής,
   τα συμπεράσματα του Ευρωπαϊκού Συμβουλίου της 13ης και 14ης Μαρτίου 2008,
   τη γνώμη της επιτροπής απασχόλησης,
   Εκτιμώντας τα ακόλουθα:
   
               (1)
            
            
               Το Συμβούλιο εξέδωσε τον Ιούλιο 2005 σύσταση σχετικά με τις ολοκληρωμένες κατευθυντήριες γραμμές για τις οικονομικές πολιτικές των κρατών μελών και της Κοινότητας (2005-2008) (1) και απόφαση για τις κατευθυντήριες γραμμές των πολιτικών απασχόλησης των κρατών μελών (2), που αποτελούν από κοινού τις «ολοκληρωμένες κατευθυντήριες γραμμές για την ανάπτυξη και την απασχόληση». Τα κράτη μέλη κλήθηκαν να λάβουν υπόψη τις ολοκληρωμένες κατευθυντήριες γραμμές για την ανάπτυξη και την απασχόληση στα εθνικά προγράμματα μεταρρυθμίσεων (εφεξής: ΕΠΜ).
            
         
               (2)
            
            
               Τα κράτη μέλη υπέβαλαν μέχρι τον Οκτώβριο του 2005 τα ΕΠΜ, τα οποία αποτέλεσαν το αντικείμενο αξιολόγησης της Επιτροπής και έκθεσης που υποβλήθηκε στο εαρινό Ευρωπαϊκό Συμβούλιο του 2006.
            
         
               (3)
            
            
               Το εαρινό Ευρωπαϊκό Συμβούλιο του 2006 έλαβε γνώση αυτών των εγγράφων και προσδιόρισε τέσσερις τομείς προτεραιότητας (Ε & Α και καινοτομία, επιχειρηματικό περιβάλλον, δυνατότητες απασχόλησης και ολοκληρωμένη πολιτική ενέργειας) στους οποίους ενέκρινε περιορισμένο αριθμό ειδικών δράσεων και κάλεσε τα κράτη μέλη να τις υλοποιήσουν πριν από τα τέλη του 2007.
            
         
               (4)
            
            
               Σύμφωνα με τα συμπεράσματα του εαρινού Ευρωπαϊκού Συμβουλίου του 2006, τα κράτη μέλη υπέβαλαν ετήσιες εκθέσεις για την εφαρμογή των ΕΠΜ (εκθέσεις εφαρμογής). Οι εν λόγω εκθέσεις εφαρμογής αναλύθηκαν από την Επιτροπή η οποία παρουσίασε τα συμπεράσματά της στην ετήσια έκθεση προόδου 2007.
            
         
               (5)
            
            
               Βάσει της ανάλυσης αυτής εκδόθηκαν το 2007 ιδιαίτερες συστάσεις για κάθε κράτος μέλος. Προκειμένου να κατοχυρωθεί η συνεκτική και ολοκληρωμένη εφαρμογή της στρατηγικής της Λισαβόνας για την ανάπτυξη και την απασχόληση, οι εν λόγω συστάσεις εκδόθηκαν υπό μορφή ενιαίας πράξης, με τη σύσταση 2007/209/ΕΚ του Συμβουλίου, της 27ης Μαρτίου 2007, σχετικά με την επικαιροποίηση, για το 2007, των γενικών προσανατολισμών των οικονομικών πολιτικών των κρατών μελών και της Κοινότητας και σχετικά με την εφαρμογή των πολιτικών απασχόλησης των κρατών μελών (3). Αυτή η προσέγγιση αντικατοπτρίζει την ολοκληρωμένη διάρθρωση των ΕΠΜ και των εκθέσεων εφαρμογής καθώς και την απαραίτητη συνοχή μεταξύ των κατευθυντήριων γραμμών για την απασχόληση και των γενικών προσανατολισμών των οικονομικών πολιτικών του άρθρου 99 παράγραφος 2, όπως τονίζεται στο άρθρο 128 παράγραφος 2 της συνθήκης.
            
         
               (6)
            
            
               Η Επιτροπή ανέλυσε την ανταπόκριση των κρατών μελών στις συστάσεις, όπως αυτή προκύπτει από τις εκθέσεις εφαρμογής τους για το 2007, και υπέβαλε τη σχετική ανάλυσή της στη στρατηγική έκθεση. Βάσει της εν λόγω ανάλυσης και αναγνωρίζοντας το γεγονός ότι η εφαρμογή διαρθρωτικών μεταρρυθμίσεων απαιτεί χρόνο, το παρόν έγγραφο προτείνει οι συστάσεις να παραμείνουν σε γενικές γραμμές ως έχουν, αφού τροποποιηθούν ελαφρά με βάση την πρόοδο που έχει επιτευχθεί μετά την έγκρισή τους την άνοιξη του 2007.
            
         
               (7)
            
            
               Προκειμένου να εξασφαλιστεί η πλήρης εφαρμογή της στρατηγικής της Λισαβόνας για την ανάπτυξη και την απασχόληση, η παρούσα σύσταση πρέπει επίσης να συμπεριλάβει ειδικές συστάσεις προς τα κράτη μέλη που ανήκουν στη ζώνη ευρώ.
            
         
               (8)
            
            
               Για να ενισχυθεί ο συντονισμός των μεταρρυθμίσεων και να αναβαθμισθεί η διαδικασία πολυμερούς εποπτείας στο Συμβούλιο, τα κράτη μέλη πρέπει να καθορίσουν λεπτομερείς και συγκεκριμένες δράσεις σχετικά με τις ειδικές πολιτικές ανταπόκρισής τους στις ανά χώρα συστάσεις και στα «σημεία που απαιτούν προσοχή» στο πλαίσιο των ΕΠΜ και των επακόλουθων ετήσιων εκθέσεων εφαρμογής· επιπλέον, η Επιτροπή πρέπει να παρέχει διεξοδικότερη υποστήριξη στις προτεινόμενες συστάσεις,
            
         ΣΥΝΙΣΤΑ στα κράτη μέλη να αναλαμβάνουν δράση σύμφωνα με τους προσανατολισμούς που καθορίζονται στο παράρτημα και να προβαίνουν σε απολογισμό σχετικά με την παρακολούθηση των ΕΠΜ στο πλαίσιο της ανανεωμένης στρατηγικής της Λισαβόνας για την ανάπτυξη και την απασχόληση.
   
      Βρυξέλλες, 14 Μαΐου 2008.
      
         
            Για το Συμβούλιο
         
         
            Ο Πρόεδρος
         
         A. BAJUK
         
      
   
   
      (1)  ΕΕ L 205 της 6.8.2005, σ. 28.
   
      (2)  ΕΕ L 205 της 6.8.2005, σ. 21.
   
      (3)  ΕΕ L 92 της 3.4.2007, σ. 23.
   
      ΠΑΡΑΡΤΗΜΑ
      ΒΕΛΓΙΟ
      
                  1.
               
               
                  Με βάση την έκθεση εφαρμογής του Βελγίου για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Το Βέλγιο πραγματοποίησε ικανοποιητική πρόοδο όσον αφορά την εφαρμογή του εθνικού προγράμματος μεταρρυθμίσεων κατά την περίοδο 2005-2007. Το Βέλγιο σημείωσε κάποια πρόοδο στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Μολονότι από την έκθεση εφαρμογής προκύπτει ότι υπήρξε κάποια πολιτική ανταπόκριση στις συστάσεις του Συμβουλίου, απαιτούνται και άλλες μεταρρυθμίσεις. Σημειώθηκε κάποια ανταπόκριση σε ό,τι αφορά τους άλλους τομείς που, σύμφωνα με τα συμπεράσματα του Συμβουλίου, απαιτούν προσοχή. Η έκθεση εφαρμογής επίσης αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ.
               
            
                  4.
               
               
                  Μεταξύ των θετικών στοιχείων που προκύπτουν από την έκθεση εφαρμογής του Βελγίου για το 2007 είναι οι πολιτικές μείωσης των εκπομπών και τα αισιόδοξα αποτελέσματα του συστήματος καθοδήγησης και παρακολούθησης των ανέργων.
               
            
                  5.
               
               
                  Οι πολιτικοί τομείς στο εθνικό πρόγραμμα μεταρρυθμίσεων του Βελγίου, οι οποίοι περιέχουν προκλήσεις υψίστης προτεραιότητας, είναι η μείωση της φορολογικής πίεσης στην εργασία με ταυτόχρονη ενίσχυση της δημοσιονομικής εξυγίανσης και βελτίωση της απόδοσης της αγοράς εργασίας. Σύμφωνα με τα ανωτέρω συνιστάται στο Βέλγιο:
                  
                              —
                           
                           
                              να συνεχίσει τις προσπάθειές του για περαιτέρω μείωση της φορολογικής πίεσης στην εργασία και να προσεγγίσει κατ’ αυτόν τον τρόπο τον μέσο όρο των γειτονικών χωρών, ιδίως με τη μείωση της «φορολογικής σφήνας» (tax wedge) για τους ελάχιστα ειδικευμένους εργαζόμενους, με ταυτόχρονη ενίσχυση της δημοσιονομικής εξυγίανσης,
                           
                        
                              —
                           
                           
                              να ενισχύσει τα μέτρα πολιτικής για τη βελτίωση της απόδοσης της αγοράς εργασίας εφαρμόζοντας συνολική στρατηγική βάσει ολοκληρωμένης προσέγγισης με γνώμονα την ευελιξία με ασφάλεια για να βελτιωθεί η συμμετοχή στην αγορά εργασίας, να μειωθούν οι περιφερειακές ανισότητες και να αυξηθεί η συμμετοχή στη διά βίου μάθηση.
                           
                        
            
                  6.
               
               
                  Επιπλέον, θα είναι σημαντικό για το Βέλγιο να επικεντρωθεί στις ακόλουθες προκλήσεις: Να εφαρμόσει πλήρως τη στρατηγική που έχει ως στόχο τη μακροπρόθεσμη διατηρησιμότητα των δημόσιων οικονομικών, συμπεριλαμβανομένου του περιορισμού των δαπανών, των δημοσιονομικών πλεονασμάτων και της μόνιμης μείωσης του δημόσιου χρέους· να λάβει επειγόντως περισσότερα μέτρα για να βελτιώσει τον ανταγωνισμό στην αγορά φυσικού αερίου και ηλεκτρικής ενέργειας, μεταξύ άλλων, με τη δημιουργία ανεξάρτητων και αποτελεσματικών ρυθμιστικών αρχών και με τη θέσπιση συμπληρωματικών μέτρων όσον αφορά τους διαχειριστές των δικτύων μεταφοράς και διανομής· να αναλάβει ουσιαστικά μεγαλύτερη δέσμευση όσον αφορά την προώθηση της Ε & Α και της καινοτομίας αυξάνοντας τόσο το επίπεδο όσο και τον αντίκτυπο της δημόσιας χρηματοδότησης και αναπτύσσοντας ένα συντονισμένο μείγμα πολιτικής σε όλα τα επίπεδα· να συνεχίσει την εφαρμογή των μέτρων για να αυξήσει το ποσοστό απασχόλησης για τους εργαζόμενους μεγαλύτερης ηλικίας και τις ευάλωτες ομάδες, να παρακολουθεί τα αποτελέσματά τους και, αν παραστεί ανάγκη, να λάβει πρόσθετα μέτρα ενεργοποίησης.
               
            ΒΟΥΛΓΑΡΙΑ
      
                  1.
               
               
                  Με βάση την έκθεση εφαρμογής της Βουλγαρίας για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Σε γενικές γραμμές, το εθνικό πρόγραμμα μεταρρυθμίσεων επικεντρώνεται στις σωστές προκλήσεις, αλλά σε ορισμένους τομείς πρέπει να αναπτυχθούν πιο συγκεκριμένα μέτρα, ιδίως όσον αφορά την περαιτέρω ενίσχυση της διοικητικής ικανότητας, αλλά και για να μειώσουν επειγόντως και σημαντικά τις γραφειοκρατικές διατυπώσεις και να αυξήσουν το δυναμισμό και την ανταγωνιστικότητα του επιχειρηματικού περιβάλλοντος. Δεδομένων των αυξανόμενων οικονομικών ανισορροπιών, είναι ιδιαίτερα σημαντικό για τη Βουλγαρία να επιταχύνει την εφαρμογή του εθνικού προγράμματος μεταρρυθμίσεων προκειμένου να δημιουργήσει τις απαραίτητες συνθήκες για βιώσιμη ανάπτυξη και απασχόληση σε μεσοπρόθεσμη και μακροπρόθεσμη βάση.
               
            
                  3.
               
               
                  Μεταξύ των θετικών στοιχείων του εθνικού προγράμματος μεταρρυθμίσεων περιλαμβάνονται η σαφής ανάλυση των προβλημάτων και ο ορθός καθορισμός προτεραιοτήτων και προγραμματισμός των μεταρρυθμίσεων καθώς και ισχυρή πολιτική βούληση. Σημαντικά μέτρα έχουν τεθεί σε εφαρμογή για τη στενή παρακολούθηση της προόδου στο υψηλότερο πολιτικό επίπεδο, τα οποία θα πρέπει να αποτελέσουν ουσιαστικό εργαλείο για την ταχεία και ουσιαστική εφαρμογή του εθνικού προγράμματος μεταρρυθμίσεων. Επιπλέον, το εθνικό πρόγραμμα μεταρρυθμίσεων στηρίζεται σε αυστηρή δημοσιονομική πολιτική που παρέχει στερεή βάση για την επιτάχυνση των διαρθρωτικών μεταρρυθμίσεων που απαιτούνται ώστε να εξασφαλισθεί μακροπρόθεσμη ανάπτυξη.
               
            
                  4.
               
               
                  Οι τομείς στο εθνικό πρόγραμμα μεταρρυθμίσεων της Βουλγαρίας, οι οποίοι περιέχουν προκλήσεις υψίστης προτεραιότητας, και όπου οι δημοσιονομικές επιπτώσεις των μέτρων και οι λεπτομέρειες των διαδικασιών παρακολούθησης και αξιολόγησης πρέπει να καθορισθούν με σαφήνεια είναι: διοικητική ικανότητα, μακροοικονομικές ανισορροπίες, γραφειοκρατικές διατυπώσεις και η λειτουργία της αγοράς εργασίας. Σύμφωνα με τα ανωτέρω συνιστάται στη Βουλγαρία:
                  
                              —
                           
                           
                              να ενισχύσει επειγόντως περαιτέρω τη διοικητική ικανότητα, εστιάζοντας ιδίως σε καίριες κρατικές λειτουργίες, συμπεριλαμβανομένων των ρυθμιστικών αρχών, και στο δικαστικό σώμα,
                           
                        
                              —
                           
                           
                              να συγκρατήσει το αυξανόμενο έλλειμμα στο ισοζύγιο τρεχουσών συναλλαγών και τις πληθωριστικές πιέσεις, ιδίως ακολουθώντας αυστηρή δημοσιονομική πολιτική, βελτιώνοντας την ποιότητα των δημόσιων δαπανών και προωθώντας τη συγκράτηση των μισθών και ευελιξία στον καθορισμό τους, ώστε η εξέλιξη των ημερομισθίων να συμβαδίζει με την αύξηση της παραγωγικότητας,
                           
                        
                              —
                           
                           
                              να λάβει νέα μέτρα και να τα θέσει γρήγορα σε εφαρμογή για να περιορίσει ουσιαστικά τις γραφειοκρατικές διατυπώσεις και να συντομεύσει τις διαδικαστικές καθυστερήσεις για τη βελτίωση του επιχειρηματικού περιβάλλοντος (ιδίως για τις ΜΜΕ και διευκολύνοντας τις νέες επιχειρήσεις), γεγονός που θα βοηθήσει επίσης στην καταπολέμηση της διαφθοράς,
                           
                        
                              —
                           
                           
                              να αυξήσει την ποιότητα της προσφοράς εργατικού δυναμικού και το ποσοστό απασχόλησης βελτιώνοντας την αποτελεσματικότητα και την αποδοτικότητα των ενεργών πολιτικών για την αγορά εργασίας και να μεταρρυθμίσει περαιτέρω το εκπαιδευτικό σύστημα, ώστε το επίπεδο των ικανοτήτων να ανταποκρίνεται καλύτερα στις ανάγκες της αγοράς και να μειωθεί ο αριθμός των μαθητών που διακόπτουν πρόωρα τις σπουδές τους.
                           
                        
            
                  5.
               
               
                  Επιπλέον, θα είναι σημαντικό για τη Βουλγαρία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να επικεντρωθεί στα ακόλουθα: Να λάβει περαιτέρω μέτρα για να εξασφαλίσει τη μακροπρόθεσμη διατηρησιμότητα των δημόσιων οικονομικών, ιδίως όσον αφορά τους δυνητικούς κινδύνους από άποψη επάρκειας και διατηρησιμότητας των συνταξιοδοτικών συστημάτων· να δημιουργήσει όλες τις απαραίτητες προϋποθέσεις για έντονο ανταγωνισμό στις επιχειρήσεις δικτύου· να καταρτίσει ολοκληρωμένη πολιτική στον τομέα της Ε & Α και της καινοτομίας, με στόχο κυρίως τη μεταρρύθμιση του δημόσιου συστήματος Ε & Α, μετατοπίζοντας την παροχή δημόσιας στήριξης στην Ε & Α —που βασίζεται σε ένα στόχο για το 2010 όσον αφορά τη συνολική ένταση E& A— προς μία ανταγωνιστικότερη χρηματοδότηση επικεντρωμένη σε κύριες προτεραιότητες· να αντιμετωπίσει την αδήλωτη εργασία ενισχύοντας τη θεσμική ικανότητα για τη διενέργεια ελέγχων και εξασφαλίζοντας την επιβολή του νόμου· να ολοκληρώσει τη στρατηγική της διά βίου μάθησης και να αυξήσει τη συμμετοχή.
               
            ΤΣΕΧΙΚΗ ΔΗΜΟΚΡΑΤΙΑ
      
                  1.
               
               
                  Με βάση την έκθεση εφαρμογής της Τσεχικής Δημοκρατίας για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Τσεχική Δημοκρατία πραγματοποίησε κάποια πρόοδο όσον αφορά την εφαρμογή του εθνικού προγράμματος μεταρρυθμίσεων κατά την περίοδο 2005-2007. Η Τσεχική Δημοκρατία πραγματοποίησε κάποια πρόοδο σε σχέση με τις ειδικές δεσμεύσεις που συμφωνήθηκαν στο εαρινό Ευρωπαϊκό Συμβούλιο του 2006 στους τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει κάποια πολιτική ανταπόκριση στις συστάσεις που απηύθυνε το Συμβούλιο. Σημειώθηκε κάποια πολιτική ανταπόκριση σε ό,τι αφορά τους άλλους τομείς που απαιτούν προσοχή σύμφωνα με τα συμπεράσματα του Συμβουλίου.
               
            
                  4.
               
               
                  Μεταξύ των θετικών στοιχείων που προκύπτουν από την έκθεση εφαρμογής της Τσεχικής Δημοκρατίας για το 2007 είναι η συγκροτημένη στρατηγική για να βελτιωθεί το κανονιστικό πλαίσιο για τις επιχειρήσεις, μεταρρυθμίσεις για να καταστεί οικονομικά συμφέρουσα η εργασία, μεταρρυθμίσεις των προγραμμάτων μαθημάτων της πρωτοβάθμιας και δευτεροβάθμιας εκπαίδευσης, μεταρρυθμίσεις για να αυξηθεί η συμμετοχή στην τριτοβάθμια εκπαίδευση, και η υιοθέτηση της στρατηγικής για τη διά βίου μάθηση.
               
            
                  5.
               
               
                  Οι τομείς στο εθνικό πρόγραμμα μεταρρυθμίσεων της Τσεχικής Δημοκρατίας, οι οποίοι περιέχουν προκλήσεις υψίστης προτεραιότητας, είναι η μακροπρόθεσμη διατηρησιμότητα των δημόσιων οικονομικών στο πλαίσιο της γήρανσης του πληθυσμού, η εκπλήρωση των δεσμεύσεων για τις δημόσιες δαπάνες στον τομέα της Ε & Α και περαιτέρω αναβάθμιση της αποτελεσματικότητάς τους, η βελτίωση της ασφάλειας με ευελιξία στην αγορά εργασίας, η βελτίωση της αποτελεσματικότητας και ισοτιμίας στην εκπαίδευση και την κατάρτιση και η αύξηση της συμμετοχής στη διά βίου μάθηση. Σύμφωνα με τα ανωτέρω, συνιστάται στην Τσεχική Δημοκρατία:
                  
                              —
                           
                           
                              με σκοπό τη βελτίωση της μακροπρόθεσμης διατηρησιμότητας των δημόσιων οικονομικών, να θέσει αμελλητί σε εφαρμογή το αναγγελθέν πρόγραμμα μεταρρυθμίσεων των συστημάτων συνταξιοδότησης και ιατρικής περίθαλψης και να υλοποιήσει τις σημαντικές μεταρρυθμίσεις που έχει εξαγγείλει,
                           
                        
                              —
                           
                           
                              να εντείνει τις προσπάθειες για βελτίωση της συνεργασίας μεταξύ των επιχειρήσεων, των πανεπιστημίων και των δημόσιων ιδρυμάτων Ε & Α και να παράσχει το απαραίτητο ανθρώπινο δυναμικό για την Ε & Α, αυξάνοντας παράλληλα την αποτελεσματικότητα και το ποσό των δημόσιων επενδύσεων στην Ε & Α προκειμένου να επιτύχει τους στόχους σχετικά με τις δαπάνες στον τομέα αυτόν,
                           
                        
                              —
                           
                           
                              στο πλαίσιο ολοκληρωμένης προσέγγισης όσον αφορά την ευελιξία με ασφάλεια, να εκσυγχρονίσει περαιτέρω την προστασία της απασχόλησης, συμπεριλαμβανομένης της νομοθεσίας, να βελτιώσει την αποτελεσματικότητα και την ισοτιμία στην εκπαίδευση και την κατάρτιση, ιδίως όσον αφορά το βαθμό ανταπόκρισής τους στις ανάγκες της αγοράς εργασίας, να προσφέρει κίνητρα για επενδύσεις στην κατάρτιση, κυρίως όσον αφορά τους ελάχιστα ειδικευμένους και μεγάλης ηλικίας εργαζόμενους, και να αυξήσει τη διαφοροποίηση της προσφοράς στην τριτοβάθμια εκπαίδευση.
                           
                        
            
                  6.
               
               
                  Επιπλέον, θα είναι σημαντικό για την Τσεχική Δημοκρατία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να επικεντρωθεί στις ακόλουθες προκλήσεις: να βελτιώσει την προστασία των δικαιωμάτων πνευματικής ιδιοκτησίας· να επιταχύνει την πρόοδο στον τομέα των ΤΠΕ, μεταξύ άλλων με την εφαρμογή και τον έλεγχο ενός πλήρως ευνοϊκού νομικού περιβάλλοντος για την ηλεκτρονική διοικητική πρακτική (e-government)· να βελτιώσει την πρόσβαση των καινοτόμων επιχειρήσεων στη χρηματοδότηση, ιδίως αναπτύσσοντας περαιτέρω την αγορά επιχειρηματικών κεφαλαίων· να αυξήσει την κάλυψη της εκπαίδευσης της επιχειρηματικότητας· να ενσωματώσει καλύτερα τις μειονεκτούσες ομάδες στην αγορά εργασίας· να μειώσει τις περιφερειακές διαφορές· να συμβιβάσει την επαγγελματική και την οικογενειακή ζωή· να καλύψει τις διαφορές αμοιβών μεταξύ ανδρών και γυναικών και να βελτιώσει τη στρατηγική παράτασης του ενεργού βίου.
               
            ΔΑΝΙΑ
      
                  1.
               
               
                  Με βάση την έκθεση εφαρμογής της Δανίας για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Δανία πραγματοποίησε πολύ ικανοποιητική πρόοδο όσον αφορά την εφαρμογή του εθνικού προγράμματος μεταρρυθμίσεων κατά την περίοδο 2005-2007. Η Δανία σημείωσε ικανοποιητική πρόοδο στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι υπήρξε ικανοποιητική ανταπόκριση στους τομείς οι οποίοι, σύμφωνα με το Συμβούλιο, απαιτούν προσοχή.
               
            
                  4.
               
               
                  Μεταξύ των θετικών στοιχείων που προκύπτουν από την έκθεση εφαρμογής της Δανίας για το 2007 είναι η συγκροτημένη και ολοκληρωμένη προσέγγιση όσον αφορά τον προγραμματισμό και την εφαρμογή των μεταρρυθμίσεων σε πλαίσιο που εξασφαλίζει τη μακροπρόθεσμη δημοσιονομική σταθεροποίηση, σε συνδυασμό με την ενεργό συμμετοχή των ενδιαφερομένων.
               
            
                  5.
               
               
                  Θα είναι σημαντικό για τη Δανία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να επικεντρωθεί στις ακόλουθες προκλήσεις: να συνεχίσει την εφαρμογή μέτρων σχετικά με την ενεργειακή διασύνδεση για να βελτιωθεί η λειτουργία των αγορών φυσικού αερίου και ηλεκτρικής ενέργειας· να αυξήσει την προσφορά εργασίας και τις ώρες εργασίας σε μεσοπρόθεσμη βάση, μεταξύ άλλων, με περισσότερες πρωτοβουλίες για την εργασία και πρόσθετα μέτρα για την ένταξη των εργαζομένων μεγαλύτερης ηλικίας, των μεταναστών και των απογόνων τους στην αγορά εργασίας· να ενισχύσει, με τρόπο οικονομικά αποδοτικό, τα μέτρα για τη βελτίωση του επιπέδου της πρωτοβάθμιας και της δευτεροβάθμιας εκπαίδευσης και για την αύξηση του αριθμού φοιτητών που ολοκληρώνουν τον κύκλο ανώτερης δευτεροβάθμιας ή τριτοβάθμιας εκπαίδευσης, σε περίπτωση που τα μέτρα αποδειχθούν ανεπαρκή για την επίτευξη των καθορισμένων φιλόδοξων στόχων.
               
            ΓΕΡΜΑΝΙΑ
      
                  1.
               
               
                  Με βάση την έκθεση εφαρμογής της Γερμανίας για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Γερμανία πραγματοποίησε ικανοποιητική πρόοδο όσον αφορά την εφαρμογή του εθνικού προγράμματος μεταρρυθμίσεων κατά την περίοδο 2005-2007 και ικανοποιητική πρόοδο στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο το 2006 στους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι υπήρξε κάποια ανταπόκριση στις συστάσεις του Συμβουλίου. Υπήρξε ικανοποιητική ανταπόκριση όσον αφορά τη σταθεροποίηση των δημόσιων οικονομικών και πιο περιορισμένη ανταπόκριση όσον αφορά τον ανταγωνισμό στις υπηρεσίες και την αντιμετώπιση της διαρθρωτικής ανεργίας. Σημειώθηκε κάποια ανταπόκριση σε ό,τι αφορά τους άλλους τομείς που, σύμφωνα με τα συμπεράσματα του Συμβουλίου, απαιτούν προσοχή. Η έκθεση εφαρμογής επίσης αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ.
               
            
                  4.
               
               
                  Μεταξύ των θετικών στοιχείων που προκύπτουν από την έκθεση εφαρμογής της Γερμανίας για το 2007 είναι: η σταθεροποίηση των δημόσιων οικονομικών· η ενίσχυση της έρευνας και καινοτομίας υψηλού επιπέδου· η πρόοδος στην αντιμετώπιση της ανεργίας των νέων· και η αποφασιστική προσέγγιση όσον αφορά την αύξηση των κέντρων φροντίδας των παιδιών.
               
            
                  5.
               
               
                  Οι τομείς δράσης στο εθνικό πρόγραμμα μεταρρυθμίσεων της Γερμανίας, οι οποίοι περιέχουν προκλήσεις υψίστης προτεραιότητας είναι: ο ανταγωνισμός στον τομέα των υπηρεσιών και η διαρθρωτική ανεργία. Σύμφωνα με τα ανωτέρω συνιστάται στη Γερμανία:
                  
                              —
                           
                           
                              να βελτιώσει το πλαίσιο για τον ανταγωνισμό στον τομέα των υπηρεσιών, ιδίως χαλαρώνοντας περαιτέρω τους περιοριστικούς κανόνες στα νομοθετικά κατοχυρωμένα επαγγέλματα, βελτιώνοντας τις διαδικασίες ανάθεσης των δημόσιων συμβάσεων και ρυθμίζοντας αποτελεσματικά τη χονδρική διφυορρευματική πρόσβαση (wholesale bitstream access),
                           
                        
                              —
                           
                           
                              να αντιμετωπίσει τη διαρθρωτική ανεργία συνεχίζοντας τις μεταρρυθμίσεις που περιγράφονται στο εθνικό πρόγραμμα μεταρρυθμίσεων. Η Γερμανία θα πρέπει να εστιάσει στην ένταξη των ελάχιστα ειδικευμένων στην αγορά εργασίας εφαρμόζοντας προσέγγιση για ευελιξία με ασφάλεια, που συνδυάζει την καλύτερη πρόσβαση στην απόκτηση προσόντων με περαιτέρω μεταρρυθμίσεις στο τομέα των φόρων και των παροχών, και προσφέροντας καλύτερες υπηρεσίες απασχόλησης στους ανέργους που λαμβάνουν ενίσχυση βασικού εισοδήματος.
                           
                        
            
                  6.
               
               
                  Επιπλέον, θα είναι σημαντικό για τη Γερμανία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να επικεντρωθεί στις ακόλουθες προκλήσεις: Να εξασφαλίσει τη μακροπρόθεσμη διατηρησιμότητα των δημόσιων οικονομικών, εμμένοντας σθεναρά στην επιτευχθείσα δημοσιονομική εξυγίανση και στη συνεχιζόμενη αναθεώρηση των δημοσιονομικών φορέων στο ομοσπονδιακό σύστημα και παρακολουθώντας προσεκτικά τις επιπτώσεις της μεταρρύθμισης της υγειονομικής περίθαλψης ώστε να παραμείνει υπό έλεγχο η αύξηση των δαπανών και να ενισχυθεί η αποτελεσματικότητά τους στον τομέα της υγείας· να βελτιώσει το πλαίσιο για τον ανταγωνισμό στο σιδηροδρομικό τομέα και έτι περαιτέρω στα δίκτυα φυσικού αερίου και ηλεκτρικής ενέργειας, όπου ο ανταγωνισμός είναι ανεπαρκής λόγω του υψηλού βαθμού συγκέντρωσης· να συνεχίσει τη δημιουργία θυρίδων ενιαίας εξυπηρέτησης και τη βελτίωση των χρόνων για τη σύσταση νέων επιχειρήσεων· και στο πλαίσιο των σχεδιαζόμενων μέτρων να προωθήσει τη διά βίου μάθηση και να αναβαθμίσει τη συνεχή επαγγελματική κατάρτιση.
               
            ΕΣΘΟΝΙΑ
      
                  1.
               
               
                  Με βάση την έκθεση εφαρμογής της Εσθονίας για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Εσθονία πραγματοποίησε πολύ ικανοποιητική πρόοδο όσον αφορά την εφαρμογή του εθνικού προγράμματος μεταρρυθμίσεων κατά την περίοδο 2005-2007. Η Εσθονία σημείωσε ικανοποιητική πρόοδο στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι υπήρξε κάποια πολιτική ανταπόκριση στους τομείς που, σύμφωνα με το Συμβούλιο, απαιτούν προσοχή. Υπήρξε κάποια πολιτική ανταπόκριση όσον αφορά την πολιτική ανταγωνισμού, τις ενεργές πολιτικές για την αγορά εργασίας και την εκπαιδευτική πολιτική. Η σημαντικότερη ανταπόκριση υπήρξε όσον αφορά την πολιτική για την Ε & Α και την καινοτομία. Η Εσθονία δεν προχώρησε σημαντικά στον εκσυγχρονισμό της εργασιακής νομοθεσίας.
               
            
                  4.
               
               
                  Στα θετικά στοιχεία που προκύπτουν από την έκθεση εφαρμογής της Εσθονίας συμπεριλαμβάνονται: η κατάρτιση φιλόδοξης μακροπρόθεσμης και συστηματικής νέας στρατηγικής για την Ε & Α και την καινοτομία· τα μέτρα για να διευκολυνθεί η δημιουργία νέων επιχειρήσεων και η χρηματοδότηση των καινοτόμων μικρομεσαίων επιχειρήσεων· σημαντική αύξηση του ποσοστού απασχόλησης και τα μέτρα για την αναβάθμιση της τριτοβάθμιας και επαγγελματικής εκπαίδευσης.
               
            
                  5.
               
               
                  Οι τομείς στο εθνικό πρόγραμμα μεταρρυθμίσεων της Εσθονίας, οι οποίοι περιέχουν προκλήσεις υψίστης προτεραιότητας, είναι: ο τομέας της απασχόλησης όπου η πρόοδος όσον αφορά τον εκσυγχρονισμό της εργασιακής νομοθεσίας υπήρξε περιορισμένη.
               
            
                  6.
               
               
                  Θα είναι σημαντικό για την Εσθονία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να επικεντρωθεί στις ακόλουθες προκλήσεις: Να βελτιώσει τη μακροοικονομική σταθερότητα και να συγκρατήσει τον πληθωρισμό με τις κατάλληλες διαρθρωτικές μεταρρυθμίσεις και αποφασιστική φορολογική πολιτική· να εντατικοποιήσει τις προσπάθειες με στόχο να κατοχυρώσει ότι τα επιτευχθέντα από την Ε & Α αποτελέσματα θα μετατραπούν σε καινοτόμα προϊόντα και υπηρεσίες· να προωθήσει την πιο στενή συνεργασία μεταξύ των πανεπιστημίων και των επιχειρήσεων· να δρομολογήσει το νέο πρόγραμμα επιείκειας και απαλλαγής και να επιβάλει περισσότερο τον ανταγωνισμό· να ενισχύσει τις ενεργές πολιτικές που αφορούν την αγορά εργασίας και να αυξήσει την προσφορά ειδικευμένου εργατικού δυναμικού εφαρμόζοντας συνολική στρατηγική διά βίου μάθησης που να ανταποκρίνεται στις ανάγκες της αγοράς εργασίας· να μειώσει τις ακαμψίες της αγοράς εργασίας επιταχύνοντας επειγόντως τον εκσυγχρονισμό της εργασιακής νομοθεσίας και προωθώντας ευέλικτες μορφές εργασίας.
               
            ΙΡΛΑΝΔΙΑ
      
                  1.
               
               
                  Με βάση την ιρλανδική έκθεση εφαρμογής για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Ιρλανδία πραγματοποίησε πολύ ικανοποιητική πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007. Η Ιρλανδία σημείωσε ικανοποιητική πρόοδο στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι υπήρξε ικανοποιητική ανταπόκριση στους τομείς οι οποίοι, σύμφωνα με το Συμβούλιο, απαιτούν προσοχή. Ενώ η έκθεση εφαρμογής δεν αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ, στην ουσία περιλαμβάνει τις σημαντικές εξελίξεις εν προκειμένω.
               
            
                  4.
               
               
                  Μεταξύ των θετικών στοιχείων που προκύπτουν από το ιρλανδικό εθνικό πρόγραμμα μεταρρυθμίσεων και την εφαρμογή του είναι η συνολική και ολοκληρωμένη εθνική στρατηγική. Στο έγγραφο υπογραμμίζεται επίσης η χρησιμότητα της διαδικασίας της Λισαβόνας μέσω του ρόλου της όσον αφορά την επικέντρωση στον καθορισμό προτεραιοτήτων και την εφαρμογή συγκεκριμένων δράσεων, και της καθοριστικής συμβολής της στην αντιμετώπιση των προκλήσεων και την εκμετάλλευση των ευκαιριών που συνδέονται με την παγκοσμιοποίηση.
               
            
                  5.
               
               
                  Θα είναι σημαντικό για την Ιρλανδία καθ’ όλη την περίοδο του εθνικού προγράμματος μεταρρυθμίσεων να επικεντρωθεί στις ακόλουθες προκλήσεις για το μέλλον: να επιταχύνει την πρόοδο στην επεξεργασία συγκεκριμένων μέτρων για την αναμόρφωση των συνταξιοδοτικών συστημάτων· να επιταχύνει την πρόοδο όσον αφορά την αύξηση της συμμετοχής στην αγορά εργασίας, μεταξύ άλλων, με τη δημιουργία ολοκληρωμένης υποδομής για τη φροντίδα των παιδιών· να αναπτύξει περαιτέρω το πλαίσιο πολιτικής για την αγορά εργασίας και την κοινωνική ένταξη των μεταναστών, με ιδιαίτερη έμφαση στη στήριξη εργαζομένων μεγαλύτερης ηλικίας και χαμηλής εξειδίκευσης· τέλος, οι εξελίξεις στην αγορά στέγασης, που επηρεάζουν τη βραχυπρόθεσμη και μεσοπρόθεσμη ανάπτυξη, πρέπει να παρακολουθούνται με προσοχή.
               
            ΕΛΛΑΔΑ
      
                  1.
               
               
                  Με βάση την ελληνική έκθεση εφαρμογής για το 2007 και την εκ μέρους της Επιτροπής αξιολόγηση της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Ελλάδα σημείωσε σταθερή πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007. Υπήρξε κάποια πρόοδος στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι υπήρξε κάποια πολιτική ανταπόκριση στις συστάσεις που είχε απευθύνει το Συμβούλιο. Σημειώθηκε κάποια ανταπόκριση σε ό,τι αφορά τους άλλους τομείς που, σύμφωνα με τα συμπεράσματα του Συμβουλίου, απαιτούν προσοχή. Η έκθεση εφαρμογής δεν αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ, μολονότι είναι σαφής η σύνδεση στο συνοδευτικό πίνακα στοιχείων.
               
            
                  4.
               
               
                  Μεταξύ των θετικών στοιχείων που προκύπτουν από την ελληνική έκθεση εφαρμογής για το 2007 είναι: η ικανοποιητική πρόοδος όσον αφορά τη δημοσιονομική εξυγίανση, την προώθηση της απασχόλησης των γυναικών, την εφαρμογή της νομοθεσίας για την εσωτερική αγορά και τη βελτίωση του επιχειρηματικού περιβάλλοντος. Υπάρχουν ελπιδοφόρα σημεία προόδου στον καθορισμό χρονοδιαγράμματος για την υλοποίηση μεταρρυθμίσεων του συνταξιοδοτικού συστήματος με σκοπό τη βελτίωση της μακροπρόθεσμης διατηρησιμότητας των δημοσίων οικονομικών.
               
            
                  5.
               
               
                  Στους τομείς του ελληνικού προγράμματος μεταρρυθμίσεων που περιλαμβάνουν προκλήσεις υψίστης προτεραιότητας συγκαταλέγονται: η μακροπρόθεσμη διατηρησιμότητα των δημόσιων οικονομικών· η εφαρμογή του προγράμματος μεταρρυθμίσεων στη δημόσια διοίκηση· η εδραίωση ενεργητικών πολιτικών στην αγορά εργασίας· η αντιμετώπιση της υψηλής ανεργίας των νέων και της αδήλωτης εργασίας και η επιτάχυνση των μεταρρυθμίσεων στην εκπαίδευση και τη διά βίου μάθηση. Στο πλαίσιο αυτό, συνιστάται στην Ελλάδα:
                  
                              —
                           
                           
                              να εξακολουθήσει να προωθεί τη διαδικασία δημοσιονομικής εξυγίανσης και μείωσης του χρέους της και να προβεί σύντομα στην εφαρμογή των μεταρρυθμίσεων του συνταξιοδοτικού συστήματος, προκειμένου να βελτιώσει τη μακροπρόθεσμη διατηρησιμότητα των δημόσιων οικονομικών της,
                           
                        
                              —
                           
                           
                              να υλοποιήσει τη μεταρρύθμιση της δημόσιας διοίκησής της, με τη δημιουργία ενός αποτελεσματικού κανονιστικού, ελεγκτικού και κατασταλτικού πλαισίου, με τον εκσυγχρονισμό της πολιτικής της όσον αφορά τους ανθρώπινους πόρους και με αποτελεσματική αξιοποίηση των διαρθρωτικών ταμείων,
                           
                        
                              —
                           
                           
                              σύμφωνα με την ολοκληρωμένη προσέγγιση της «ευελιξίας με ασφάλεια» (flexicurity), να εκσυγχρονίσει την προστασία της απασχόλησης και τη σχετική νομοθεσία, προκειμένου να καλύψει κάθε μορφή συμβατικών ρυθμίσεων, να περιορίσει περαιτέρω τη φορολογική επιβάρυνση της εργασίας, να εντατικοποιήσει τις ενεργές πολιτικές της στην αγορά εργασίας και να μετατρέψει την αδήλωτη εργασία σε επίσημη απασχόληση,
                           
                        
                              —
                           
                           
                              να επιταχύνει την εφαρμογή των μεταρρυθμίσεων στην εκπαίδευση και τη διά βίου μάθηση, προκειμένου να βελτιωθεί η ποιότητά τους και η ανταπόκρισή τους στις ανάγκες της αγοράς εργασίας, να αυξηθεί η συμμετοχή σε αυτές και να διευκολυνθεί η ομαλή μετάβαση στον επαγγελματικό βίο, ιδίως για τους νέους.
                           
                        
            
                  6.
               
               
                  Επιπλέον, η Ελλάδα θα πρέπει καθ’ όλη την περίοδο του εθνικού προγράμματος μεταρρυθμίσεων να εστιάσει τις προσπάθειές της στις ακόλουθες προκλήσεις: να συνεχίσει τις προσπάθειες μείωσης των πληθωριστικών πιέσεων και αντιμετώπισης των αιτίων του ελλείμματος του ισοζυγίου τρεχουσών συναλλαγών· να επιταχύνει τις προσπάθειες για χάραξη στρατηγικής στο πεδίο της έρευνας και της ανάπτυξης και να αυξήσει τις επενδύσεις στην Ε & Α· να βελτιώσει περαιτέρω τη μεταφορά της νομοθεσίας για την εσωτερική αγορά· να επιταχύνει την πορεία προς την επίτευξη των στόχων της πολιτικής για τις ΜΜΕ που έθεσε το εαρινό Ευρωπαϊκό Συμβούλιο του 2006· να ενισχύει τον ανταγωνισμό στον τομέα των επαγγελματικών υπηρεσιών· να προστατεύσει το περιβάλλον με προτεραιότητα στην αποτελεσματική διαχείριση των στερεών και υγρών αποβλήτων και να περιορίσει τις εκπομπές αερίων που συμβάλλουν στο φαινόμενο του θερμοκηπίου· να ενθαρρύνει τη συμμετοχή των γυναικών στην αγορά εργασίας· να μειώσει τα ποσοστά πρόωρης εγκατάλειψης της σχολικής εκπαίδευσης και να χαράξει μια συνεκτική στρατηγική για την παράταση του ενεργού επαγγελματικού βίου.
               
            ΙΣΠΑΝΙΑ
      
                  1.
               
               
                  Με βάση την ισπανική έκθεση εφαρμογής για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Ισπανία σημείωσε ικανοποιητική πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007. Σημείωσε ικανοποιητική πρόοδο στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τρεις από τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ικανοποιητική ανταπόκριση στις συστάσεις που είχε απευθύνει το Συμβούλιο. Σημειώθηκε κάποια ανταπόκριση σε ό,τι αφορά τους άλλους τομείς που, σύμφωνα με τα συμπεράσματα του Συμβουλίου, απαιτούν προσοχή. Η έκθεση εφαρμογής επίσης αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ.
               
            
                  4.
               
               
                  Μεταξύ των θετικών στοιχείων που προκύπτουν από την ισπανική έκθεση εφαρμογής για το 2007 είναι τα εξής: ταχύτερη από την προβλεπόμενη μείωση του δημόσιου χρέους· ικανοποιητική πρόοδος κατά την εφαρμογή του προγράμματος Ε & Α και καινοτομίας και την υλοποίηση των στόχων για το ποσοστό απασχόλησης, ιδίως όσον αφορά την απασχόληση των γυναικών.
               
            
                  5.
               
               
                  Μεταξύ των τομέων του ισπανικού εθνικού προγράμματος μεταρρυθμίσεων που περιλαμβάνουν προκλήσεις υψίστης προτεραιότητας είναι: η βελτίωση του ανταγωνισμού στις αγορές ηλεκτρικής ενέργειας και νέες βελτιώσεις όσον αφορά την εκπαίδευση και την κατάρτιση. Στο πλαίσιο αυτό, συνιστάται στην Ισπανία:
                  
                              —
                           
                           
                              να θεσπίσει συμπληρωματικά μέτρα για να ενισχύσει τον ανταγωνισμό στον τομέα της ενέργειας, ιδίως με τη συνέχιση της κατάργησης όλων των τιμολογίων προκειμένου να εξασφαλιστεί η απουσία στρέβλωσης των τιμών και βελτιώνοντας τις ικανότητες διασυνοριακής διασύνδεσης προκειμένου να κατοχυρώσει την ασφάλεια εφοδιασμού,
                           
                        
                              —
                           
                           
                              να διασφαλίσει την αποτελεσματική εφαρμογή των εκπαιδευτικών μεταρρυθμίσεων, εξίσου και σε περιφερειακό επίπεδο, να μειώσει την πρόωρη εγκατάλειψη της σχολικής εκπαίδευσης.
                           
                        
            
                  6.
               
               
                  Επιπλέον, η Ισπανία θα πρέπει καθ’ όλη την περίοδο του εθνικού προγράμματος μεταρρυθμίσεων, να εστιάσει τις προσπάθειές της στις ακόλουθες προκλήσεις: να συνεχίσει τις προσπάθειες μείωσης των πληθωριστικών πιέσεων, αντιμετώπισης των αιτίων του ελλείμματος του ισοζυγίου τρεχουσών συναλλαγών και να παρακολουθεί τις εξελίξεις στον τομέα της αγοράς κατοικίας· να αναπτύξει τον ανταγωνισμό στους τομείς των ελευθέρων επαγγελμάτων και στις αγορές λιανικής πώλησης· να εφαρμόσει το πρόγραμμα βελτίωσης της νομοθεσίας και να βελτιώσει, όπου απαιτείται, το κανονιστικό πλαίσιο· να αναπτύξει περαιτέρω περιβαλλοντικά μέτρα, ιδιαίτερα για τη μείωση των εκπομπών CO2· να λάβει όλα τα αναγκαία μέτρα για να εκσυγχρονίσει περισσότερο την προστασία της απασχόλησης, ώστε να βελτιώσει την «ευελιξία με ασφάλεια» της αγοράς εργασίας, να καταπολεμήσει την κατάτμησή της και να καταστήσει πιο ελκυστική τη μερική απασχόληση· να αυξήσει την παραγωγικότητα μέσω βελτίωσης του επιπέδου δεξιοτήτων και της καινοτομίας· να συνεχίσει τις τρέχουσες προσπάθειες ένταξης των μεταναστών στην αγορά απασχόλησης· να βελτιώσει την πρόσβαση σε υπηρεσίες μέριμνας για την παιδική ηλικία· και, τέλος, να προβεί σε μεταρρυθμίσεις στα συστήματα συνταξιοδότησης και ιατροφαρμακευτικής περίθαλψης, κατά τρόπο ώστε να βελτιωθεί μακροπρόθεσμα η φορολογική διατηρησιμότητα.
               
            ΓΑΛΛΙΑ
      
                  1.
               
               
                  Με βάση τη γαλλική έκθεση εφαρμογής για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Γαλλία σημείωσε σταθερή πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007. Ο ρυθμός της μεταρρύθμισης έχει επιταχυνθεί από τα μέσα του 2007. Η Γαλλία σημείωσε κάποια πρόοδο στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι η Γαλλία έλαβε μερικά πρώτα μέτρα ανταποκρινόμενη στις συστάσεις που απηύθυνε στη Γαλλία το Συμβούλιο, αλλά και οι υπόλοιπες μεταρρυθμιστικές απαιτήσεις εξακολουθούν να έχουν ύψιστη σπουδαιότητα. Σε άλλους τομείς οι οποίοι, σύμφωνα με τα συμπεράσματα του Συμβουλίου, απαιτούν προσοχή έχουν ληφθεί ορισμένα μέτρα, συγκεκριμένα πραγματοποιήθηκε μια σημαντική μεταρρύθμιση όσον αφορά την ενθάρρυνση της επιχειρηματικότητας και την υποστήριξη των νέων επιχειρήσεων. Η έκθεση εφαρμογής, ωστόσο, δεν αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ.
               
            
                  4.
               
               
                  Μεταξύ των θετικών στοιχείων που προκύπτουν από τη γαλλική έκθεση εφαρμογής για το 2007 είναι: η μεταρρύθμιση στις στρατηγικές έρευνας και στην καινοτομία, τα απτά αποτελέσματα των μέτρων που λήφθηκαν στον τομέα των τεχνολογιών των πληροφοριών και των επικοινωνιών (ΤΠΕ), η προτεραιότητα που δόθηκε στη βιομηχανική πολιτική (pôle de compétitivité), η μεταρρύθμιση με στόχο μεγαλύτερη αυτονομία των πανεπιστημίων και το αναγγελθέν σύνολο γενικών μέτρων για τη βελτίωση της λειτουργίας της αγοράς εργασίας μέσω και αλλαγών στη νομοθεσία.
               
            
                  5.
               
               
                  Η έκθεση εφαρμογής παρουσιάζει σημαντική αλλαγή στρατηγικής βάσει της οποίας η απασχόληση καθίσταται παράγων οικονομικής πολιτικής που στοχεύει σε ενίσχυση της ανάπτυξης. Ενώ εγκρίθηκε η δεύτερη φάση της μεταρρύθμισης του νόμου Galland, είναι απαραίτητη και η πλήρης εφαρμογή και εισαγωγή των νέων μέτρων προκειμένου να εξασφαλιστεί αποτελεσματικός ανταγωνισμός στις αγορές υπηρεσιών. Είναι σημαντικό να ενισχύσει περαιτέρω η Γαλλία τις δημοσιονομικές της προσπάθειες ώστε, συγχρόνως, να εφαρμόσει μια συνεκτική στρατηγική μεταρρυθμίσεων και να ενισχύσει ακόμη περισσότερο τα δημόσια οικονομικά. Είναι αναγκαία η ανάληψη σημαντικών ή διαρκών περαιτέρω μέτρων για την επίτευξη δημοσιονομικής σταθερότητας, αύξηση του ανταγωνισμού στις βιομηχανίες δικτύου και βελτίωση της απόδοσης της αγοράς εργασίας. Στο πλαίσιο αυτό, συνιστάται στη Γαλλία:
                  
                              —
                           
                           
                              να διασφαλίσει τη βιωσιμότητα των δημόσιων οικονομικών, λαμβάνοντας υπόψη τη γήρανση του πληθυσμού, με ενίσχυση του ρυθμού δημοσιονομικής σταθεροποίησης και μείωση του χρέους, και —εφόσον το επιτρέψει η οικονομική συγκυρία— με στόχο την επίτευξη του ΜΔΣ μέχρι το 2010. Η διαπραγμάτευση των συνταξιοδοτικών συστημάτων που προγραμματίστηκε για το 2008 θα πρέπει να διαφυλάξει τα σημαντικά κέρδη που συνδέονται με την εφαρμογή της μεταρρύθμισης του 2003,
                           
                        
                              —
                           
                           
                              να βελτιώσει το πλαίσιο για τον ανταγωνισμό στους τομείς του φυσικού αερίου και της ηλεκτρικής ενέργειας και να λάβει περαιτέρω μέτρα ενίσχυσης του ανταγωνισμού στον τομέα των σιδηροδρομικών εμπορευματικών μεταφορών μεταξύ των ανταγωνιστών και του παραδοσιακού διαχειριστή,
                           
                        
                              —
                           
                           
                              στο πλαίσιο μιας ολοκληρωμένης προσέγγισης της «ευελιξίας με ασφάλεια», να βελτιώσει τη διά βίου μάθηση και να εκσυγχρονίσει την προστασία της απασχόλησης, προκειμένου, ιδίως, να καταπολεμήσει τον κατακερματισμό της αγοράς εργασίας μεταξύ ειδών συμβάσεων, καθώς και να διευκολύνει τη μετάβαση μεταξύ συμβάσεων ορισμένου χρόνου και συμβάσεων αορίστου χρόνου.
                           
                        
            
                  6.
               
               
                  Επιπλέον, η Γαλλία θα πρέπει, καθ’ όλη την περίοδο του εθνικού προγράμματος μεταρρυθμίσεων, να εστιάσει τις προσπάθειές της στις ακόλουθες προκλήσεις: να ενισχύσει περαιτέρω τον ανταγωνισμό στα νομοθετικά κατοχυρωμένα επαγγέλματα, να προβεί σε περαιτέρω βελτίωση της νομοθεσίας με συμπερίληψη των αξιολογήσεων επιπτώσεων, να συνεχίσει την ανάπτυξη της προσφοράς εργασίας και να καταστήσει οικονομικά συμφέρουσα την εργασία.
               
            ΙΤΑΛΙΑ
      
                  1.
               
               
                  Με βάση την ιταλική έκθεση εφαρμογής για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Ιταλία σημείωσε ικανοποιητική πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007. Υπήρξε κάποια ανταπόκριση στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει κάποια πολιτική ανταπόκριση στις συστάσεις που απηύθυνε το Συμβούλιο. Δεδομένης της κλίμακας της πρόκλησης, απαιτούνται περαιτέρω σημαντικές μεταρρυθμίσεις. Λήφθηκαν επίσης κάποια μέτρα και στους άλλους τομείς οι οποίοι, σύμφωνα με τα συμπεράσματα του Συμβουλίου, απαιτούν προσοχή. Η έκθεση εφαρμογής επίσης αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ.
               
            
                  4.
               
               
                  Μεταξύ των θετικών στοιχείων που προκύπτουν από την ιταλική έκθεση εφαρμογής για το 2007 είναι τα αρχικά βήματα για τη βελτίωση του επιχειρηματικού περιβάλλοντος, τα μέτρα για την ενίσχυση του ανταγωνισμού στις επαγγελματικές και χρηματοοικονομικές υπηρεσίες και στη λιανική διανομή, καθώς και οι πρόσφατες βελτιώσεις όσον αφορά την ελλιπή μεταφορά της ενωσιακής νομοθεσίας· τέλος, οι δράσεις ηλεκτρονικής διακυβέρνησης (e-government) για τον εκσυγχρονισμό του δημόσιου τομέα.
               
            
                  5.
               
               
                  Οι τομείς δράσης στο ιταλικό εθνικό πρόγραμμα μεταρρυθμίσεων, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: φορολογική διατηρησιμότητα, όπου απαιτείται να συνεχιστούν οι προσπάθειες, και η διαδικασία μεταρρύθμισης των συντάξεων πρέπει να εφαρμοστεί πλήρως και, εφόσον απαιτείται, να συμπληρωθεί· ενισχυμένος ανταγωνισμός στις αγορές προϊόντων και υπηρεσιών και πλήρης εφαρμογή των αναγγελλόμενων μεταρρυθμίσεων· περαιτέρω καταπολέμηση των περιφερειακών διαφορών σε θέματα απασχόλησης· και η βελτίωση της εκπαίδευσης και της διά βίου μάθησης. Σύμφωνα με τα ανωτέρω συνιστάται στην Ιταλία:
                  
                              —
                           
                           
                              να συνεχίσει με αυστηρό τρόπο τη δημοσιονομική εξυγίανση, ιδίως συγκρατώντας την αύξηση στις τρέχουσες πρωτογενείς δαπάνες, και να ολοκληρώσει τη διαδικασία μεταρρύθμισης των συντάξεων, προκειμένου να βελτιώσει τη μακροπρόθεσμη διατηρησιμότητα των δημόσιων οικονομικών,
                           
                        
                              —
                           
                           
                              να συνεχίσει τις προόδους στην ενίσχυση του ανταγωνισμού στις αγορές προϊόντων και υπηρεσιών και να συνεχίσει δυναμικά την εφαρμογή των προτεινόμενων μεταρρυθμίσεων,
                           
                        
                              —
                           
                           
                              να βελτιώσει την ποιότητα της εκπαίδευσης και να την προσαρμόσει στις απαιτήσεις της αγοράς εργασίας, να προωθήσει τη διά βίου μάθηση, να αντιμετωπίσει περαιτέρω την αδήλωτη εργασία και να διασφαλίσει την καλή λειτουργία των υπηρεσιών απασχόλησης στο πλαίσιο της «ευελιξίας με ασφάλεια» και αποσκοπώντας στη μείωση των περιφερειακών διαφορών.
                           
                        
            
                  6.
               
               
                  Επιπλέον, η Ιταλία θα πρέπει καθ’ όλη την περίοδο του εθνικού προγράμματος μεταρρυθμίσεων να εστιάσει τις προσπάθειές της στις ακόλουθες προκλήσεις: να αυξήσει τις δαπάνες και την αποτελεσματικότητα για την Ε & Α, όπου, παρά τις ενθαρρυντικές προόδους, απαιτούνται περαιτέρω προσπάθειες ώστε να επιτευχθεί ο στόχος του 2010 και να βελτιωθεί η αποτελεσματικότητα των δημοσίων δαπανών· να εντείνει τις προσπάθειες για την επίτευξη των στόχων μείωσης των εκπομπών αερίων του θερμοκηπίου· βελτίωση της ποιότητας της νομοθεσίας με ενίσχυση και πλήρη εφαρμογή του συστήματος αξιολόγησης επιπτώσεων, ιδίως για τις ΜΜΕ· να υλοποιήσει τα σχέδια για τη βελτίωση των υποδομών, ιδίως με συνεισφορά στις νότιες περιφέρειες· να συνεχίσει τη βελτίωση των υπηρεσιών μέριμνας για τα παιδιά και τους ηλικιωμένους με στόχο το συμβιβασμό της επαγγελματικής και της οικογενειακής ζωής και αύξηση της συμμετοχής των γυναικών στην αγορά εργασίας· τέλος, εφαρμογή συνεκτικής στρατηγικής για την παράταση του ενεργού επαγγελματικού βίου και την απασχόληση ατόμων μεγαλύτερης ηλικίας και για τη βελτίωση της επάρκειας των συντάξεων.
               
            ΚΥΠΡΟΣ
      
                  1.
               
               
                  Με βάση την έκθεση εφαρμογής του 2007 για την Κύπρο και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Κύπρος σημείωσε ικανοποιητική πρόοδο στην εφαρμογή του εθνικού της προγράμματος μεταρρυθμίσεων κατά την περίοδο 2005-2007. Σημείωσε επίσης ικανοποιητική πρόοδο στην εκπλήρωση των ειδικών δεσμεύσεων που συμφωνήθηκαν στο εαρινό Ευρωπαϊκό Συμβούλιο του 2006 για τους τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ικανοποιητική ανταπόκριση στις συστάσεις που είχε απευθύνει το Συμβούλιο. Για τη μακροπρόθεσμη βιωσιμότητα των δημόσιων οικονομικών, λήφθηκαν ορισμένα ικανοποιητικά πρώτα μέτρα για τη μεταρρύθμιση του συστήματος ασφάλισης υγείας, ενώ τα μέτρα για τη μεταρρύθμιση του συνταξιοδοτικού συστήματος ήταν περιορισμένα. Επιπλέον, λήφθηκαν μέτρα για την προώθηση της διά βίου μάθησης αλλά τα μέτρα για τη μεταρρύθμιση του συστήματος επαγγελματικής εκπαίδευσης και κατάρτισης ήταν περιορισμένα. Λήφθηκαν επίσης κάποια μέτρα και στους άλλους τομείς οι οποίοι, σύμφωνα με τα συμπεράσματα του Συμβουλίου, απαιτούν προσοχή.
               
            
                  4.
               
               
                  Μεταξύ των θετικών στοιχείων που προκύπτουν από την έκθεση εφαρμογής είναι η πρόοδος στον τομέα της δημοσιονομικής εξυγίανσης όσον αφορά τόσο τη μείωση του ελλείμματος όσο και τη μείωση του χρέους· μια νέα πολιτική για την ανάπτυξη ενός εμπεριστατωμένου συστήματος έρευνας και καινοτομίας· τέλος, η διατήρηση καλών γενικών επιδόσεων στον τομέα της απασχόλησης με την υποστήριξη ενός ευρέως φάσματος μέτρων υπέρ της αγοράς εργασίας.
               
            
                  5.
               
               
                  Οι τομείς του κυπριακού εθνικού προγράμματος μεταρρυθμίσεων που παρουσιάζουν αδυναμίες και πρέπει να αντιμετωπισθούν με απόλυτη προτεραιότητα είναι: οι δαπάνες που σχετίζονται με τη γήρανση του πληθυσμού· η εφαρμογή της πρόσφατα θεσπισθείσας εθνικής στρατηγικής για τη διά βίου μάθηση 2007-2013 και η βελτίωση των ευκαιριών επαγγελματικής εκπαίδευσης και απασχόλησης των νέων. Σύμφωνα με τα ανωτέρω, συνιστάται στην Κύπρο:
                  
                              —
                           
                           
                              να λάβει μέτρα για την υλοποίηση των μεταρρυθμίσεων στα συστήματα συνταξιοδότησης και υγείας και να θέσει ένα χρονοδιάγραμμα για την εφαρμογή τους προκειμένου να βελτιωθεί η διατηρησιμότητα των δημόσιων οικονομικών,
                           
                        
                              —
                           
                           
                              να ενθαρρύνει τη διά βίου μάθηση και να αυξήσει περαιτέρω τις δυνατότητες απασχόλησης και κατάρτισης για τους νέους, εφαρμόζοντας την πρόσφατα εγκριθείσα εθνική στρατηγική για τη διά βίου μάθηση και τις μεταρρυθμίσεις των συστημάτων επαγγελματικής επιμόρφωσης, παιδείας, κατάρτισης, καθώς και του νέου σύγχρονου συστήματος μαθητείας.
                           
                        
            
                  6.
               
               
                  Επιπλέον, η Κύπρος θα πρέπει, καθ’ όλη την περίοδο του εθνικού προγράμματος μεταρρυθμίσεων, να εξακολουθήσει να εφαρμόζει τα ακόλουθα μέτρα: να βελτιώσει τον ανταγωνισμό στον τομέα των επαγγελματικών υπηρεσιών· να τονώσει περαιτέρω την Ε & A στον ιδιωτικό τομέα· και να αντιμετωπίσει τις πολύ μεγάλες διαφορές αμοιβών μεταξύ ανδρών και γυναικών.
               
            ΛΕΤΤΟΝΙΑ
      
                  1.
               
               
                  Με βάση τη λεττονική έκθεση εφαρμογής για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων και σύμφωνα με τις ολοκληρωμένες κατευθυντήριες γραμμές για την ανάπτυξη και απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Λεττονία σημείωσε κάποια πρόοδο στην εφαρμογή του εθνικού της προγράμματος μεταρρυθμίσεων κατά την περίοδο 2005-2007· υπήρξε κάποια πρόοδος στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι υπήρξε κάποια ανταπόκριση στις συστάσεις που της απηύθυνε το Συμβούλιο. Υπήρξε λιγότερο συγκλίνουσα ανταπόκριση στους άλλους τομείς οι οποίοι, σύμφωνα με το εαρινό Ευρωπαϊκό Συμβούλιο του 2007, απαιτούν προσοχή.
               
            
                  4.
               
               
                  Μεταξύ των θετικών στοιχείων που προκύπτουν από την έκθεση εφαρμογής περιλαμβάνονται: τα πρώτα θετικά βήματα στον τομέα της γνώσης και καινοτομίας· η επιτευχθείσα πρόοδος σε ορισμένα θέματα ΜΜΕ και επιχειρηματικότητας· ο ενισχυμένος ρόλος της αρχής ανταγωνισμού στην εποπτεία της αγοράς και περαιτέρω μέτρα για την προώθηση της ενεργειακής απόδοσης και της χρήσης ανανεώσιμων πηγών ενέργειας. Η Λεττονία έχει επίσης εφαρμόσει σειρά μέτρων που συνέβαλαν με επιτυχία στις επιδόσεις της αγοράς εργασίας.
               
            
                  5.
               
               
                  Οι τομείς δράσης που εμφανίζουν αδυναμίες και πρέπει να αντιμετωπιστούν με ύψιστη προτεραιότητα στο εθνικό πρόγραμμα μεταρρυθμίσεων της Λεττονίας είναι: πιο συγκεκριμένα μέτρα για να εξασφαλιστεί η μακροοικονομική σταθερότητα και να αποτραπεί η υπερθέρμανση της οικονομίας· περαιτέρω ανάπτυξη της στρατηγικής Ε & Α για να βελτιωθεί η ιεράρχηση των προτεραιοτήτων και να αυξηθεί η συμμετοχή του ιδιωτικού τομέα· και αυστηρότερα μέτρα για την αύξηση της προσφοράς εργασίας και την ενίσχυση των δεξιοτήτων του εργατικού δυναμικού. Σύμφωνα με τα ανωτέρω συνιστάται στη Λεττονία:
                  
                              —
                           
                           
                              να συνεχίσει μια περισσότερο περιοριστική δημοσιονομική πολιτική, με προσεκτική ιεράρχηση των προτεραιοτήτων στον τομέα των δαπανών και μισθολογικές εξελίξεις που θα συμβαδίζουν με την παραγωγικότητα, ώστε να συμβάλουν στη διόρθωση της υπερθέρμανσης και στη μείωση του κινδύνου μακροοικονομικής αστάθειας,
                           
                        
                              —
                           
                           
                              να σημειώσει ταχύτερη πρόοδο στην εφαρμογή των μεταρρυθμίσεων της πολιτικής έρευνας και καινοτομίας, ώστε να ανταποκριθεί αποτελεσματικά στους φιλόδοξους στόχους που καθορίζονται στο εθνικό της πρόγραμμα μεταρρυθμίσεων. Αυτό αφορά ειδικότερα τις πολιτικές που ενθαρρύνουν τις εταιρικές σχέσεις μεταξύ ερευνητικών και εκπαιδευτικών ιδρυμάτων και επιχειρήσεων,
                           
                        
                              —
                           
                           
                              στο πλαίσιο μιας ολοκληρωμένης προσέγγισης «ευελιξίας με ασφάλεια», να εντείνει τις προσπάθειες για να αυξήσει την προσφορά εργασίας και την παραγωγικότητα, με τη βελτίωση της ενεργοποίησης και της περιφερειακής κινητικότητας, την προώθηση της ικανότητας προσαρμογής των συστημάτων εκπαίδευσης και κατάρτισης στις ανάγκες της αγοράς εργασίας, με τη δημιουργία ενός συστήματος διά βίου μάθησης.
                           
                        
            
                  6.
               
               
                  Επιπλέον, θα είναι σημαντικό για τη Λεττονία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: περαιτέρω βελτίωση του ρυθμιστικού περιβάλλοντος, ιδίως μέσω σαφούς βελτίωσης της νομοθεσίας· επιδίωξη ενεργητικών πολιτικών στον τομέα της αγοράς εργασίας και βελτίωση της πρόσβασης σε υπηρεσίες μέριμνας για την παιδική ηλικία.
               
            ΛΙΘΟΥΑΝΙΑ
      
                  1.
               
               
                  Με βάση τη λιθουανική έκθεση εφαρμογής για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Λιθουανία σημείωσε ικανοποιητική πρόοδο στην εφαρμογή του εθνικού της προγράμματος μεταρρυθμίσεων κατά την περίοδο 2005-2007. Υπήρξε επίσης κάποια πρόοδος στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει περιορισμένη πολιτική ανταπόκριση στις συστάσεις που απηύθυνε το Συμβούλιο. Υπήρξε επίσης κάποια πολιτική ανταπόκριση στους πρόσθετους τομείς οι οποίοι, σύμφωνα με το Συμβούλιο, απαιτούν προσοχή.
               
            
                  4.
               
               
                  Μεταξύ των θετικών στοιχείων που προκύπτουν από τη λιθουανική έκθεση εφαρμογής για το 2007 είναι: έγκριση των τομέων προτεραιότητας για Ε & Α και θέσπιση του νόμου για την επαγγελματική κατάρτιση.
               
            
                  5.
               
               
                  Μεταξύ των τομέων του λιθουανικού εθνικού προγράμματος μεταρρυθμίσεων που περιλαμβάνουν προκλήσεις υψίστης προτεραιότητας είναι: ανάπτυξη και βελτίωση της αποτελεσματικότητας των επενδύσεων στην Ε & Α και υποστήριξη της καινοτομίας· προώθηση της εσωτερικής κινητικότητας της εργασίας, προώθηση της συμμετοχής ενηλίκων στη διά βίου μάθηση, ειδικότερα των μεγαλύτερης ηλικίας εργαζομένων, και μεταρρυθμίσεις στα συστήματα εκπαίδευσης και κατάρτισης ώστε να διασφαλιστεί η ποιότητα σε σχέση με την αγορά εργασίας. Στο πλαίσιο αυτό, συνιστάται στη Λιθουανία:
                  
                              —
                           
                           
                              να επιταχύνει την εφαρμογή της διαρθρωτικής μεταρρύθμισης στην Ε & Α και την καινοτομία, κατά τρόπο ώστε να αυξηθεί η αποτελεσματικότητα των δημοσίων δαπανών, καθώς και να δημιουργηθούν ευνοϊκές συνθήκες για την ανάπτυξη ιδιωτικών επενδύσεων στον τομέα αυτό, περιλαμβανομένης της καινοτομίας σε παραδοσιακούς και χαμηλού τεχνολογικού επιπέδου τομείς,
                           
                        
                              —
                           
                           
                              να εντείνει τις προσπάθειες για μεγαλύτερη προσφορά εξειδικευμένου εργατικού δυναμικού μέσω: βελτίωσης της περιφερειακής κινητικότητας, μεταρρύθμισης των συστημάτων εκπαίδευσης και κατάρτισης ώστε να διασφαλιστεί η ποιότητά τους και η προσαρμογή τους στις ανάγκες της αγοράς, καθώς και εφαρμογής της νέας πολιτικής για τη διά βίου μάθηση, δίνοντας ιδιαίτερη έμφαση στη συμμετοχή εργαζομένων μεγαλύτερης ηλικίας.
                           
                        
            
                  6.
               
               
                  Επιπλέον, η Λιθουανία θα πρέπει καθ’ όλη την περίοδο εφαρμογής του εθνικού προγράμματος μεταρρυθμίσεων, να εστιάσει τις προσπάθειές της στις ακόλουθες προκλήσεις: βελτίωση της μακροοικονομικής σταθερότητας και συγκράτηση του πληθωρισμού· αύξηση των άμεσων ξένων επενδύσεων· βελτίωση της αποτελεσματικότητας της νομοθεσίας, με ιδιαίτερη έμφαση στην απλοποίηση της νομοθεσίας· βελτίωση της απασχόλησης των νέων· προώθηση της εκπαίδευσης της επιχειρηματικότητας· αύξηση της διαθεσιμότητας υπηρεσιών μέριμνας για την παιδική ηλικία· και ενίσχυση της υγιεινής και της ασφάλειας της εργασίας.
               
            ΛΟΥΞΕΜΒΟΥΡΓΟ
      
                  1.
               
               
                  Με βάση τη λουξεμβουργιανή έκθεση εφαρμογής για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και απασχόληση, προκύπτουν τα ακόλουθα συμπεράσματα:
               
            
                  2.
               
               
                  Το Λουξεμβούργο σημείωσε πολύ ικανοποιητική πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007. Υπήρξε κάποια πρόοδος στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής εμφαίνεται ανάμεικτη πολιτική ανταπόκριση στους τομείς οι οποίοι, σύμφωνα με το Συμβούλιο, απαιτούν προσοχή. Η έκθεση εφαρμογής επίσης αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ.
               
            
                  4.
               
               
                  Μεταξύ των θετικών στοιχείων που προκύπτουν από τη λουξεμβουργιανή έκθεση εφαρμογής για το 2007 είναι: επενδύσεις για την ένταξη της οικονομίας στο διεθνές πλαίσιο, προσπάθειες για την ανάπτυξη εκτεταμένης πολιτικής για απλοποίηση εστιασμένης στις ανάγκες των επιχειρήσεων, ανάπτυξη υποδομών στον τομέα της μέριμνας για την παιδική ηλικία, μεταρρύθμιση της επαγγελματικής κατάρτισης και εισαγωγή νέων μορφών απασχόλησης.
               
            
                  5.
               
               
                  Θα είναι σημαντικό για το Λουξεμβούργο, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να εστιάσει τις προσπάθειές του στις ακόλουθες προκλήσεις: να επιταχύνει την εφαρμογή μέτρων που στοχεύουν στην αύξηση του συντελεστή απασχόλησης μεταξύ εργαζομένων μεγαλύτερης ηλικίας, ιδίως μέσω μεταρρυθμίσεων που αποθαρρύνουν την πρόωρη συνταξιοδότηση· να καταβάλει περισσότερες προσπάθειες για να μειωθούν τα ποσοστά πρόωρης εγκατάλειψης της σχολικής εκπαίδευσης και να αρθούν τα τεχνητά εμπόδια μεταξύ των διαφόρων τύπων εκπαίδευσης· να παρακολουθεί στενά τις επιπτώσεις που έχουν στην ανεργία των νέων τα πρόσφατα μέτρα για τους νέους· και, για να καταστεί πιο ελκυστικό το οικονομικό περιβάλλον, απαιτείται μεγαλύτερη στήριξη για τις ανταγωνιστικές αγορές, βελτίωση της μεταφοράς της νομοθεσίας ΕΕ και υποστήριξη των ΜΜΕ. Είναι επίσης σημαντικό για το Λουξεμβούργο να λάβει μέτρα για να μεταρρυθμίσει το συνταξιοδοτικό σύστημά του, με σκοπό την εξασφάλιση μακροπρόθεσμης βιωσιμότητάς του.
               
            ΟΥΓΓΑΡΙΑ
      
                  1.
               
               
                  Με βάση την ουγγρική έκθεση εφαρμογής για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Ουγγαρία σημείωσε περιορισμένη πρόοδο στην εφαρμογή του εθνικού της προγράμματος μεταρρυθμίσεων κατά την περίοδο 2005-2007. Η Ουγγαρία σημείωσε κάποια πρόοδο στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι υπήρξε μέτρια πολιτική ανταπόκριση στις συστάσεις που της απηύθυνε το Συμβούλιο. Υπήρξε κάποια πολιτική ανταπόκριση στους πρόσθετους τομείς οι οποίοι, σύμφωνα με τα συμπεράσματα του Συμβουλίου, απαιτούν μεγαλύτερη προσοχή.
               
            
                  4.
               
               
                  Μεταξύ των θετικών στοιχείων που προκύπτουν από την έκθεση εφαρμογής του 2007 είναι: σημαντικές βελτιώσεις στη δημοσιονομική εξυγίανση, θέσπιση και υλοποίηση ποικίλων μέτρων διαρθρωτικής μεταρρύθμισης, σύντμηση του χρόνου έναρξης λειτουργίας επιχειρήσεων και προσπάθειες για τη μείωση του διοικητικού κόστους, εισαγωγή περισσότερων κινήτρων για την εργασία και την παραμονή στην αγορά εργασίας και μετατροπή της αδήλωτης εργασίας σε επίσημη απασχόληση.
               
            
                  5.
               
               
                  Οι τομείς δράσης στο εθνικό πρόγραμμα μεταρρυθμίσεων της Ουγγαρίας, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: συνέχιση της δημοσιονομικής εξυγίανσης και διόρθωση του υπερβολικού ελλείμματος, όπως προγραμματίστηκε, περαιτέρω βελτίωση της διατηρησιμότητας των δημοσίων οικονομικών, βελτίωση της κατάστασης των μειονεκτούντων ατόμων στην αγορά εργασίας, μείωση των υφιστάμενων περιφερειακών διαφορών στην απασχόληση και μεταρρύθμιση των συστημάτων εκπαίδευσης και κατάρτισης. Σύμφωνα με τα ανωτέρω συνιστάται στην Ουγγαρία:
                  
                              —
                           
                           
                              να συνεχίσει να εφαρμόζει τα αναγκαία μέτρα για να εξασφαλίσει την αξιόπιστη μείωση του δημοσίου ελλείμματος και του δημοσίου χρέους, αναλαμβάνοντας μεγαλύτερη δράση από πλευράς δαπανών, όπως επιβολή λεπτομερέστερων και σφαιρικότερων δημοσιονομικών κανόνων,
                           
                        
                              —
                           
                           
                              να συνεχίσει τη μεταρρύθμιση της δημόσιας διοίκησης, της υγειονομικής περίθαλψης, του συνταξιοδοτικού και εκπαιδευτικού συστήματος, με σκοπό την εξασφάλιση μακροπρόθεσμης δημοσιονομικής διατηρησιμότητας, και τη βελτίωση της οικονομικής αποδοτικότητας. Η κίνηση αυτή πρέπει να περιλαμβάνει μέτρα για τον περιορισμό της πρόωρης συνταξιοδότησης, τη μείωση του αριθμού των ατόμων που λαμβάνουν συντάξεις αναπηρίας και την περαιτέρω αναδιάρθρωση της υγειονομικής περίθαλψης,
                           
                        
                              —
                           
                           
                              να ενισχύσει τις ενεργές πολιτικές για την αγορά εργασίας ώστε να βελτιωθεί η κατάσταση της αγοράς εργασίας των μειονεκτούντων ατόμων και να μειώσει τις συνεχιζόμενες περιφερειακές ανισότητες στον τομέα της απασχόλησης,
                           
                        
                              —
                           
                           
                              να διασφαλίσει την πρόσβαση όλων σε υψηλού επιπέδου εκπαίδευση και κατάρτιση, την αύξηση των επιπέδων δεξιοτήτων και την ανάπτυξη της προσαρμογής των συστημάτων εκπαίδευσης και κατάρτισης στις ανάγκες της αγοράς εργασίας.
                           
                        
            
                  6.
               
               
                  Επιπλέον, θα είναι σημαντικό για την Ουγγαρία, καθ’ όλη την περίοδο εφαρμογής του εθνικού προγράμματος μεταρρυθμίσεων, να εστιάσει τις προσπάθειές της στις ακόλουθες προκλήσεις: περαιτέρω μεταρρύθμιση του δημόσιου ερευνητικού συστήματος, ανάπτυξη της αποτελεσματικότητας των δημοσίων δαπανών για Ε & Α και βελτίωση των συνδέσεων μεταξύ δημόσιας και ιδιωτικής Ε & Α· μείωση και ανακατανομή των κρατικών ενισχύσεων· βελτίωση του ρυθμιστικού περιβάλλοντος μέσω περαιτέρω μείωσης του διοικητικού φόρτου και νομοθετικής απλοποίησης· εισαγωγή περισσότερων κινήτρων για εργασία και παραμονή στην αγορά εργασίας· διασφάλιση καλύτερου συνδυασμού εργασίας και ιδιωτικής ζωής· ολοκλήρωση της δημιουργίας ενός ενοποιημένου συστήματος απασχόλησης και κοινωνικών υπηρεσιών· μετατροπή της αδήλωτης εργασίας σε επίσημη απασχόληση· και εφαρμογή της στρατηγικής διά βίου μάθησης.
               
            ΜΑΛΤΑ
      
                  1.
               
               
                  Με βάση την έκθεση εφαρμογής της Μάλτας για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Μάλτα σημείωσε ικανοποιητική πρόοδο στην εφαρμογή του εθνικού της προγράμματος μεταρρυθμίσεων κατά την περίοδο 2005-2007. Η πρόοδος της Μάλτας ήταν επίσης ικανοποιητική στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει περιορισμένη πολιτική ανταπόκριση στις συστάσεις που της απηύθυνε το Συμβούλιο. Υπήρξε επίσης περιορισμένη πολιτική ανταπόκριση στους πρόσθετους τομείς οι οποίοι, σύμφωνα με το Συμβούλιο, απαιτούν προσοχή.
               
            
                  4.
               
               
                  Μεταξύ των ισχυρών σημείων του εθνικού προγράμματος μεταρρυθμίσεων της Μάλτας και των εφαρμογών του περιλαμβάνεται η διακυβέρνησή της και η επιτευχθείσα πρόοδος στη δημοσιονομική εξυγίανση, καθώς και η τόνωση του επιχειρηματικού περιβάλλοντος, η ελευθέρωση ορισμένων αγορών (π.χ. λιμένες), η εκπαιδευτική μεταρρύθμιση και η αύξηση της χρήσης των ΤΠΕ.
               
            
                  5.
               
               
                  Οι τομείς δράσης στο εθνικό πρόγραμμα μεταρρυθμίσεων που εμφανίζουν ορισμένες αδυναμίες και πρέπει να αντιμετωπισθούν με ύψιστη προτεραιότητα είναι η πολιτική ανταγωνισμού και τα συνεχιζόμενα προβλήματα στην αγορά εργασίας. Σύμφωνα με τα ανωτέρω συνιστάται στην Μάλτα:
                  
                              —
                           
                           
                              να ενισχύσει τον ανταγωνισμό, ιδίως με τη μείωση των κρατικών ενισχύσεων και τον επαναπροσδιορισμό τους προς οριζόντιους στόχους, καθώς και με την ενίσχυση της αρχής ανταγωνισμού και περαιτέρω βήματα στο άνοιγμα των υπηρεσιών ελευθέρων επαγγελματιών,
                           
                        
                              —
                           
                           
                              να επιταχύνει τις προσπάθειες για να προσελκύσει περισσότερα άτομα στην αγορά εργασίας, ειδικότερα τις γυναίκες και τους μεγαλύτερης ηλικίας εργαζομένους· να διατηρήσει τις προσπάθειες για την αντιμετώπιση της αδήλωτης εργασίας και να εντείνει τις προσπάθειες όσον αφορά το σύστημα παροχών για να γίνει η δηλωμένη εργασία πιο ελκυστική.
                           
                        
            
                  6.
               
               
                  Επιπλέον, θα είναι σημαντικό για τη Μάλτα, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: συνέχιση της εφαρμογής και ενίσχυσης των μέτρων στο πλαίσιο της μεταρρύθμισης της υγειονομικής περίθαλψης· περαιτέρω βελτίωση του ρυθμιστικού περιβάλλοντος με συνέχιση της απλοποίησης της νομοθεσίας, με συστηματική εισαγωγή αξιολογήσεων επιπτώσεων και αποτελεσματικές υπηρεσίες ενιαίας εξυπηρέτησης για την έναρξη επιχειρηματικής δραστηριότητας· χρήση διαφόρων πηγών ενέργειας, περιλαμβανομένης της τόνωσης της ενεργειακής απόδοσης και της χρήσης ανανεώσιμων πηγών ενέργειας, καθώς και εξέταση της δυνατότητας σύνδεσης της Μάλτας με ευρωπαϊκά δίκτυα ενέργειας· συνέχιση των προσπαθειών για την ανύψωση του επιπέδου της εκπαίδευσης και τη μείωση της πρόωρης εγκατάλειψης της σχολικής εκπαίδευσης.
               
            ΚΑΤΩ ΧΩΡΕΣ
      
                  1.
               
               
                  Με βάση την ολλανδική έκθεση εφαρμογής για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Οι Κάτω Χώρες σημείωσαν σημαντική πρόοδο στην εφαρμογή του εθνικού τους προγράμματος μεταρρυθμίσεων κατά την περίοδο 2005-2007. Οι Κάτω Χώρες ανταποκρίθηκαν ικανοποιητικά στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι υπήρξε κάποια ανταπόκριση στις συστάσεις του Συμβουλίου και στους άλλους τομείς που, σύμφωνα με τα συμπεράσματα του Συμβουλίου, απαιτούν προσοχή, μολονότι οι προκλήσεις όσον αφορά την Ε & Α παραμένουν σημαντικές. Η έκθεση εφαρμογής επίσης αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ.
               
            
                  4.
               
               
                  Μεταξύ των θετικών στοιχείων του εθνικού προγράμματος μεταρρυθμίσεων και της εφαρμογής του, μπορούν να αναφερθούν τα εξής: προσπάθειες για μείωση των διοικητικών επιβαρύνσεων και βελτίωση του επιχειρηματικού κλίματος· φιλόδοξα σχέδια στον τομέα της ενέργειας και της κλιματικής αλλαγής· και κίνητρα για τη βελτίωση της παροχής υπηρεσιών μέριμνας για την παιδική ηλικία.
               
            
                  5.
               
               
                  Ο τομέας του εθνικού προγράμματος μεταρρυθμίσεων των Κάτω Χωρών που περιλαμβάνει προκλήσεις υψίστης προτεραιότητας είναι η βελτίωση της προσφοράς εργασίας. Στο πλαίσιο αυτό, συνιστάται τις Κάτω Χώρες:
                  
                              —
                           
                           
                              να θεσπίσουν περαιτέρω μέτρα για τη βελτίωση της προσφοράς εργασίας, ιδίως για τις γυναίκες, τους εργαζομένους μεγαλύτερης ηλικίας και τα μειονεκτούντα άτομα, αποσκοπώντας στην αύξηση του συνολικού χρόνου εργασίας στην οικονομία.
                           
                        
            
                  6.
               
               
                  Επιπλέον, θα είναι σημαντικό για τις Κάτω Χώρες, καθ’ όλη την περίοδο εφαρμογής του εθνικού προγράμματος μεταρρυθμίσεων, να εστιάσουν τις προσπάθειές τους στις ακόλουθες προκλήσεις: να εντείνουν τα μέτρα για την αύξηση των δαπανών Ε & Α, με την εξασφάλιση αυξημένης συνοχής μέσω των νέων δομών πολιτικής διακυβέρνησης που θεσπίσθηκαν πρόσφατα και την εφαρμογή συνεκτικής στρατηγικής για την Ε & Α και την καινοτομία που απαιτεί αλληλεπίδραση μεταξύ ιδιωτικής Ε & Α και δημόσιας έρευνας, καθώς και αλλοδαπές επενδύσεις για την Ε & Α.
               
            ΑΥΣΤΡΙΑ
      
                  1.
               
               
                  Με βάση την αυστριακή έκθεση εφαρμογής για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Αυστρία σημείωσε σημαντική πρόοδο στην εφαρμογή του εθνικού της προγράμματος μεταρρυθμίσεων κατά την περίοδο 2005-2007. Η Αυστρία σημείωσε ικανοποιητική πρόοδο στην τήρηση των δεσμεύσεων που αναλήφθηκαν στο εαρινό Ευρωπαϊκό Συμβούλιο του 2006 για τους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει περιορισμένη πολιτική ανταπόκριση στη σύσταση για την απασχόληση που εκδόθηκε από το Συμβούλιο. Σημειώθηκε κάποια ανταπόκριση σε ό,τι αφορά τους άλλους τομείς που, σύμφωνα με τα συμπεράσματα του Συμβουλίου, απαιτούν προσοχή. Η έκθεση εφαρμογής επίσης αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ.
               
            
                  4.
               
               
                  Μεταξύ των θετικών στοιχείων που προκύπτουν από την αυστριακή έκθεση εφαρμογής για το 2007 είναι: καλές πρακτικές για τη βελτίωση της καινοτομίας, όπως το σήμα καινοτομίας· αυξημένοι προϋπολογισμοί για την Ε & Α σύμφωνα με το στόχο του 3 %· σύσταση ταμείου για τις κλιματικές αλλαγές και την ενέργεια· επιτυχής εφαρμογή και περαιτέρω ανάπτυξη της «ευελιξίας με ασφάλεια».
               
            
                  5.
               
               
                  Οι τομείς του αυστριακού εθνικού προγράμματος μεταρρυθμίσεων που περιλαμβάνουν προκλήσεις υψίστης προτεραιότητας είναι: η αύξηση της προσφοράς εργασίας από εργαζόμενους μεγαλύτερης ηλικίας και η βελτίωση των δεξιοτήτων μειονεκτούντων και νεαρών ατόμων. Στο πλαίσιο αυτό, συνιστάται στην Αυστρία:
                  
                              —
                           
                           
                              να βελτιώσει περισσότερο τα κίνητρα για τους εργαζόμενους μεγαλύτερης ηλικίας για να συνεχίσουν να εργάζονται, ιδίως με την εφαρμογή μιας σφαιρικής στρατηγικής διά βίου μάθησης, με την προσαρμογή των συνθηκών εργασίας και τον περιορισμό των όρων πρόωρης συνταξιοδότησης· επίσης να βελτιώσει τα αποτελέσματα της εκπαίδευσης για τις ευάλωτες ομάδες νέων.
                           
                        
            
                  6.
               
               
                  Επιπλέον, θα είναι σημαντικό για την Αυστρία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να εστιάσει τις προσπάθειές της στις ακόλουθες προκλήσεις: να εντείνει την προσπάθεια δημοσιονομικής προσαρμογής για την επίτευξη ισοσκελισμένου προϋπολογισμού πριν από το 2010· να αυξήσει τον ανταγωνισμό στον τομέα των υπηρεσιών και ιδίως των υπηρεσιών ελευθέρων επαγγελματιών· να ενισχύσει την εκπαίδευση της επιχειρηματικότητας· να προσδιορίσει νέες πολιτικές μείωσης των εκπομπών και μέτρα· να επιλύσει το πρόβλημα του διαχωρισμού των φύλων στην αγορά εργασίας, περιλαμβανομένης της περαιτέρω βελτίωσης των υπηρεσιών μέριμνας για την παιδική ηλικία.
               
            ΠΟΛΩΝΙΑ
      
                  1.
               
               
                  Με βάση την έκθεση εφαρμογής 2007 της Πολωνίας και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Πολωνία σημείωσε περιορισμένη πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007 καθώς και στην τήρηση των δεσμεύσεών της οι οποίες συμφωνήθηκαν στο εαρινό Ευρωπαϊκό Συμβούλιο 2006 στους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι η πολιτική ανταπόκριση στις συστάσεις που εκδόθηκαν από το Συμβούλιο ήταν μέτρια. Λήφθηκαν επίσης κάποια μέτρα και στους άλλους τομείς οι οποίοι, σύμφωνα με τα συμπεράσματα του Συμβουλίου, απαιτούν προσοχή.
               
            
                  4.
               
               
                  Μεταξύ των θετικών στοιχείων που προκύπτουν από την έκθεση εφαρμογής 2007 της Πολωνίας είναι: η προσοχή που δόθηκε στην ανάπτυξη της επιχειρηματικότητας· τα πρώτα βήματα για τη μείωση της φορολογικής επιβάρυνσης της εργασίας· η προτεραιότητα και η χρηματοδότηση που δόθηκαν σε ενεργητικά μέτρα για την αγορά εργασίας· και η στενή σχέση των προτεραιοτήτων του εθνικού προγράμματος μεταρρυθμίσεων με τη χρηματοδότηση της ΕΕ.
               
            
                  5.
               
               
                  Οι τομείς δράσης στο εθνικό πρόγραμμα μεταρρυθμίσεων της Πολωνίας, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: ισχυρότερη δέσμευση όσον αφορά τη διασφάλιση της διατηρησιμότητας των δημόσιων οικονομικών· ενεργητικά μέτρα για να βελτιωθεί η κανονιστική ρύθμιση και να προωθηθεί το άνοιγμα των αγορών στις βιομηχανίες δικτύου· ταχεία εφαρμογή των μεταρρυθμίσεων στον τομέα της έρευνας και της ανάπτυξης· περαιτέρω μέτρα για την αντιμετώπιση του χαμηλού ποσοστού απασχόλησης των πιο ηλικιωμένων εργαζομένων· καλύτερη στοχοθέτηση της πολιτικής για την ενεργοποίηση της αγοράς εργασίας στις πλέον ευάλωτες ομάδες· και εφαρμογή στρατηγικής για τη διά βίου μάθηση. Σύμφωνα με τα ανωτέρω, συνιστάται στην Πολωνία:
                  
                              —
                           
                           
                              να ενισχύσει την εξυγίανση των δημόσιων οικονομικών της και να συμπληρώσει το ονομαστικό ανώτατο όριο του ελλείμματος για τον κρατικό προϋπολογισμό με περαιτέρω μηχανισμούς για την ενίσχυση του ελέγχου των δαπανών,
                           
                        
                              —
                           
                           
                              να βελτιώσει το πλαίσιο του ανταγωνισμού στις επιχειρήσεις δικτύων κοινής ωφελείας, συμπεριλαμβανομένων των αγορών ενέργειας, με την επανεξέταση μεταξύ άλλων του ρόλου της ρυθμιστικής αρχής,
                           
                        
                              —
                           
                           
                              να συνεχίσει τη μεταρρύθμιση του τομέα της δημόσιας έρευνας με σκοπό να δοθεί ώθηση στην έρευνα και την ανάπτυξη καθώς και στην καινοτομία, και να εφαρμόσει το πλαίσιο που διέπει την έρευνα και την ανάπτυξη στον ιδιωτικό τομέα,
                           
                        
                              —
                           
                           
                              με σκοπό την ανάπτυξη μιας ολοκληρωμένης προσέγγισης στον τομέα της ευελιξίας με ασφάλεια, να βελτιώσει το επίπεδο και την αποτελεσματικότητα της πολιτικής ενεργοποίησης της αγοράς εργασίας, ιδίως για τους ηλικιωμένους και τις ευάλωτες στη φτώχεια ομάδες, να επανεξετάσει τα συστήματα κοινωνικών παροχών για να ενισχύσει τα κίνητρα προς εργασία, να θέσει σε εφαρμογή τη στρατηγική της διά βίου μάθησης και να εκσυγχρονίσει τα συστήματα εκπαίδευσης και κατάρτισης για να τα προσαρμόσει στις ανάγκες της αγοράς εργασίας.
                           
                        
            
                  6.
               
               
                  Επιπλέον, με βάση την επιτευχθείσα πρόοδο, θα είναι σημαντικό για τη Πολωνία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να επικεντρωθεί στις ακόλουθες προκλήσεις: αναβάθμιση των υποδομών στον τομέα των μεταφορών· επιτάχυνση της διαδικασίας καταχώρισης των επιχειρήσεων· διασφάλιση της έγκαιρης υλοποίησης των προγραμμάτων ηλεκτρονικής διακυβέρνησης· βελτίωση της μεταφοράς της νομοθεσίας της εσωτερικής αγοράς· και βελτίωση των υπηρεσιών μέριμνας για την παιδική ηλικία με στόχο το συμβιβασμό επαγγελματικής και οικογενειακής ζωής.
               
            ΠΟΡΤΟΓΑΛΙΑ
      
                  1.
               
               
                  Με βάση την έκθεση εφαρμογής 2007 της Πορτογαλίας και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Πορτογαλία σημείωσε ικανοποιητική πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007. Η Πορτογαλία σημείωσε ικανοποιητική πρόοδο όσον αφορά την τήρηση των δεσμεύσεων που συμφωνήθηκαν από το εαρινό Ευρωπαϊκό Συμβούλιο του 2006 στους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι η πολιτική ανταπόκριση στις συστάσεις που εγκρίθηκαν από το Συμβούλιο είναι ικανοποιητική. Επίσης, υπήρξε κάποια ανταπόκριση και στους άλλους τομείς οι οποίοι, σύμφωνα με τα συμπεράσματα του Συμβουλίου, απαιτούν προσοχή. Η έκθεση εφαρμογής επίσης αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ.
               
            
                  4.
               
               
                  Ορισμένα από τα θετικά στοιχεία της έκθεσης εφαρμογής 2007 της Πορτογαλίας είναι: η πρόοδος που επετεύχθη όσον αφορά την αποκατάσταση της δημοσιονομικής ισορροπίας και την προώθηση βιώσιμων μεταρρυθμίσεων της δημόσιας διοίκησης για τη μεταρρύθμιση του συνταξιοδοτικού συστήματος και του συστήματος υγείας· η πρόοδος στην ελευθέρωση του επιχειρηματικού δυναμικού και την εφαρμογή του τεχνολογικού σχεδίου.
               
            
                  5.
               
               
                  Οι τομείς δράσης του εθνικού προγράμματος μεταρρυθμίσεων της Πορτογαλίας οι οποίοι περιλαμβάνουν προκλήσεις ύψιστης προτεραιότητας είναι: εξυγίανση των δημοσίων οικονομικών και η περαιτέρω βελτίωση της ποιότητας και της διατηρησιμότητάς τους, και προσανατολισμός των δημοσίων δαπανών προς την άνοδο του αναπτυξιακού δυναμικού της Πορτογαλίας· βελτίωση της αποτελεσματικότητας του εκπαιδευτικού συστήματος, ιδίως με τη βελτίωση του εκπαιδευτικού επιπέδου και τη μείωση της πρόωρης αποχώρησης από το σχολείο· εκσυγχρονισμός της προστασίας της απασχόλησης για να περιοριστεί η κατάτμηση της αγοράς εργασίας. Σύμφωνα με τα ανωτέρω, συνιστάται στην Πορτογαλία:
                  
                              —
                           
                           
                              στο πλαίσιο της τρέχουσας δημοσιονομικής εξυγίανσης και της μεταρρύθμισης της δημόσιας διοίκησης, να κατευθύνει τις δημόσιες δαπάνες προς δραστηριότητες που ευνοούν περισσότερο την άνοδο του αναπτυξιακού δυναμικού και, παράλληλα, να διατηρήσει τον αυστηρό έλεγχο των δημοσίων δαπανών γενικά,
                           
                        
                              —
                           
                           
                              να συνεχίσει τις προσπάθειες για τη βελτίωση της αποτελεσματικότητας του εκπαιδευτικού συστήματος, ιδίως με την άνοδο του εκπαιδευτικού επιπέδου των νέων, μειώνοντας την πρόωρη αποχώρηση από το σχολείο βάσει των αποτελεσμάτων που επιτυγχάνονται και αναπτύσσοντας ένα σύστημα επαγγελματικής κατάρτισης που θα ανταποκρίνεται στις ανάγκες της αγοράς εργασίας και θα στηρίζεται στο εθνικό πλαίσιο επαγγελματικών προσόντων,
                           
                        
                              —
                           
                           
                              να συνεχίσει τις προσπάθειες για τον εκσυγχρονισμό της προστασίας της απασχόλησης, συμπεριλαμβανομένης της νομοθεσίας για τη μείωση των υψηλών επιπέδων κατάτμησης της αγοράς εργασίας, υιοθετώντας την προσέγγιση της ευελιξίας με ασφάλεια.
                           
                        
            
                  6.
               
               
                  Εξάλλου, θα είναι σημαντικό για την Πορτογαλία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να επικεντρωθεί στα ακόλουθα: να μειώσει το έλλειμμα του ισοζυγίου τρεχουσών συναλλαγών με μόνιμο αποτέλεσμα· να βελτιώσει τη μακροπρόθεσμη διατηρησιμότητα των δημόσιων οικονομικών· να συνεχίσει την εφαρμογή του τεχνολογικού σχεδίου, να παγιώσει τις σχέσεις μεταξύ της έρευνας, της τριτοβάθμιας εκπαίδευσης και της βιομηχανίας και να ενισχύσει περαιτέρω τη συμμετοχή του ιδιωτικού τομέα· να συνεχίσει την ελευθέρωση του τομέα της ενέργειας και να εξασφαλίσει τον αποτελεσματικό ανταγωνισμό στην αγορά χρηματοοικονομικών υπηρεσιών· να εφαρμόσει περαιτέρω ένα πρόγραμμα για τη βελτίωση της νομοθεσίας και να ενισχύσει ιδίως το σύστημα αξιολόγησης των επιπτώσεων· να μειώσει τις καθυστερήσεις στη μεταφορά της νομοθεσίας της ΕΕ στην εθνική νομοθεσία· να εξακολουθήσει να εφαρμόζει πλήρως τα μέτρα που απαιτούνται για τη μείωση των εκπομπών αερίων που συμβάλλουν στο φαινόμενο του θερμοκηπίου· και να συνεχίσει να αντιμετωπίζει τους παράγοντες που υπονομεύουν την κοινωνική συνοχή.
               
            ΡΟΥΜΑΝΙΑ
      
                  1.
               
               
                  Με βάση την έκθεση εφαρμογής της Ρουμανίας για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Συνολικά, το εθνικό πρόγραμμα μεταρρυθμίσεων επικεντρώνεται στις πραγματικές προκλήσεις. Εντούτοις, σε ορισμένους κρίσιμους τομείς, όπως η ενίσχυση της διοικητικής ικανότητας και η βελτίωση του περιβάλλοντος των επιχειρήσεων, το πρόγραμμα χαρακτηρίζεται από έλλειψη φιλοδοξίας. Σε άλλους τομείς, ορισμένες φορές λείπουν οι πληροφορίες για το περιεχόμενο των μέτρων, για το χρονοδιάγραμμα εκτέλεσής τους και τη δημοσιονομική στήριξη, ελλείψεις που καθιστούν δύσκολο να εκτιμηθεί κατά πόσο τα μέτρα θα επιλύσουν τα προβλήματα και θα αντιμετωπίσουν τις προκλήσεις που έχουν επισημανθεί.
               
            
                  3.
               
               
                  Τα θετικά στοιχεία του προγράμματος περιλαμβάνουν πρωτοβουλίες που αποσκοπούν στην εφαρμογή ενός μεσοπρόθεσμου πλαισίου δαπανών, στη μείωση του μη μισθολογικού εργατικού κόστους και στη μεταρρύθμιση των διαρθρώσεων στον τομέα της έρευνας.
               
            
                  4.
               
               
                  Οι τομείς δράσης στο εθνικό πρόγραμμα μεταρρυθμίσεων της Ρουμανίας, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: ενίσχυση της διοικητικής ικανότητας, αντιμετώπιση της υπερθέρμανσης της οικονομίας και βελτίωση του δημοσιονομικού προγραμματισμού και της ποιότητας των δαπανών· μείωση της γραφειοκρατίας και ενεργοποίηση της προσφοράς εργασίας και βελτίωση του επιπέδου των δεξιοτήτων. Με βάση τα ανωτέρω, συνιστάται στη Ρουμανία:
                  
                              —
                           
                           
                              να ενισχύσει επειγόντως τη διοικητική της ικανότητα, τόσο σε κεντρικό όσο και σε τοπικό επίπεδο, αναπτύσσοντας πραγματική νομοθετική, ελεγκτική και εκτελεστική ικανότητα,
                           
                        
                              —
                           
                           
                              να αποφεύγει τη δημοσιονομική πολιτική που ενισχύει τις κυκλικές τάσεις για να περιορίσει το αυξανόμενο έλλειμμα του ισοζυγίου των τρεχουσών συναλλαγών και τις πληθωριστικές πιέσεις, να διατηρεί τη μισθολογική εξέλιξη ευθυγραμμισμένη με την ανάπτυξη της παραγωγικότητας και να βελτιώσει το δημοσιονομικό προγραμματισμό και την εκτέλεση καθώς και την ποιότητα των δημοσίων οικονομικών, αναθεωρώντας τη σύνθεση των δημοσίων δαπανών και μειώνοντας και αναπροσανατολίζοντας τις κρατικές ενισχύσεις σε οριζόντιους στόχους,
                           
                        
                              —
                           
                           
                              να λάβει ταχέως μέτρα για να μειώσει δραστικά τις διοικητικές διαδικασίες και τις καθυστερήσεις για τη χορήγηση αδειών στο πλαίσιο μιας συνεκτικότερης κανονιστικής πολιτικής για να βελτιώσει το περιβάλλον των επιχειρήσεων, στοιχείο που θα συμβάλει και στην καταπολέμηση της διαφθοράς,
                           
                        
                              —
                           
                           
                              να υιοθετήσει ολοκληρωμένη προσέγγιση για την αύξηση της απασχόλησης, των ποσοστών δραστηριότητας και των επιπέδων παραγωγικότητας, επιταχύνοντας ιδίως τις μεταρρυθμίσεις του εκπαιδευτικού συστήματος για να ανταποκριθεί καλύτερα στις ανάγκες της αγοράς εργασίας, μειώνοντας την πρόωρη αποχώρηση από το σχολείο, αυξάνοντας σημαντικά τη συμμετοχή των ενηλίκων στην εκπαίδευση και στην κατάρτιση και μετατρέποντας τη γεωργία αυτοσυντήρησης/ημιαυτοσυντήρησης σε βιώσιμη απασχόληση.
                           
                        
            
                  5.
               
               
                  Εξάλλου, θα είναι σημαντικό για τη Ρουμανία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να επικεντρωθεί στα ακόλουθα: να λάβει περαιτέρω μέτρα για να εξασφαλίσει τη μακροπρόθεσμη διατηρησιμότητα των δημόσιων οικονομικών, ιδίως όσον αφορά τους δυνητικούς κινδύνους από άποψη επάρκειας και διατηρησιμότητας των συνταξιοδοτικών συστημάτων· να ενισχύσει τα μέτρα για την αντιμετώπιση του προβλήματος του κατακερματισμού των διαρθρώσεων της έρευνας και, παράλληλα, να διασφαλίσει ότι οι προβλεπόμενες αυξήσεις της δημόσιας χρηματοδότησης της έρευνας θα έχουν καλά αποτελέσματα, εφαρμόζοντας αυστηρά την εθνική στρατηγική στους τομείς της Ε & Α και της καινοτομίας και διασφαλίζοντας την τακτική παρακολούθηση των αποτελεσμάτων της· να υιοθετήσει μια πιο ολοκληρωμένη προσέγγιση όσον αφορά την ανάπτυξη των διαρθρώσεων και την εξάπλωση των ΤΠΕ· να εντείνει τις προσπάθειες για την αντιμετώπιση της αδήλωτης εργασίας· να βελτιώσει την αποτελεσματικότητα και τη γεωγραφική κάλυψη των δημοσίων υπηρεσιών απασχόλησης, για να βοηθήσει ιδίως τις ευάλωτες ομάδες.
               
            ΣΛΟΒΕΝΙΑ
      
                  1.
               
               
                  Με βάση την έκθεση εφαρμογής της Σλοβενίας για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Σλοβενία σημείωσε ικανοποιητική πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007. Η Σλοβενία σημείωσε επίσης κάποια πρόοδο όσον αφορά την τήρηση των δεσμεύσεων που συμφωνήθηκαν από το εαρινό Ευρωπαϊκό Συμβούλιο 2006.
               
            
                  3.
               
               
                  Από την έκθεση εφαρμογής προκύπτει ότι υπήρξε κάποια πολιτική ανταπόκριση στις συστάσεις που εκδόθηκαν από το Συμβούλιο. Επίσης, υπήρξε κάποια πολιτική ανταπόκριση στους άλλους τομείς οι οποίοι, σύμφωνα με τα συμπεράσματα του Συμβουλίου, απαιτούν προσοχή. Η έκθεση εφαρμογής δεν αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ, μολονότι είναι σαφής η σύνδεση στο συνοδευτικό πίνακα στοιχείων.
               
            
                  4.
               
               
                  Μεταξύ των θετικών στοιχείων που προκύπτουν από την έκθεση εφαρμογής του 2007 είναι: η σταθεροποίηση των δημόσιων οικονομικών· η συμμετοχή των κοινωνικών εταίρων στην επεξεργασία όλων των σημαντικών μεταρρυθμίσεων της αγοράς εργασίας· οι προσπάθειες να ενισχυθεί η σχέση μεταξύ εκπαίδευσης και υποτροφιών, αφενός, και της οικονομίας, αφετέρου· η συντόμευση του χρόνου που απαιτείται για τη δημιουργία επιχειρήσεων και η μείωση του διοικητικού φόρτου. Η είσοδος της Σλοβενίας στη ζώνη του ευρώ είναι η βασική επίτευξή της στο μακροοικονομικό τομέα.
               
            
                  5.
               
               
                  Οι τομείς δράσης στο εθνικό πρόγραμμα μεταρρυθμίσεων, στους οποίους τα προβλήματα πρέπει να αντιμετωπιστούν ως υψίστης προτεραιότητας, είναι οι εξής: συνέχιση της μεταρρύθμισης στον τομέα των συντάξεων και πραγματική εφαρμογή της στρατηγικής για την παράταση του ενεργού επαγγελματικού βίου· μεγαλύτερη προσοχή για μια πιο ευέλικτη αγορά εργασίας σε συνδυασμό με αποτελεσματικότερη εξατομικευμένη προσέγγιση όσον αφορά την εφαρμογή των ενεργών πολιτικών για την αγορά εργασίας. Σύμφωνα με τα ανωτέρω, συνιστάται στη Σλοβενία:
                  
                              —
                           
                           
                              να θεσπίσει περαιτέρω μέτρα για τη στήριξη της μεταρρύθμισης του συστήματος των συντάξεων και να προωθήσει την παράταση της απασχόλησης του γηράσκοντος τμήματος του πληθυσμού, με σκοπό να αυξηθεί το ποσοστό απασχόλησης εργαζομένων μεγαλύτερης ηλικίας και να βελτιωθεί η μακροπρόθεσμη βιωσιμότητα,
                           
                        
                              —
                           
                           
                              στο πλαίσιο μιας ολοκληρωμένης προσέγγισης της ευελιξίας με ασφάλεια και με βάση τις πρόσφατες μεταρρυθμίσεις, να προωθήσει περισσότερο ευέλικτες συμβατικές ρυθμίσεις για να αντισταθμίσει την κατάτμηση της αγοράς εργασίας που πλήττει κυρίως τους νέους και να βελτιώσει περαιτέρω την αποτελεσματικότητα των υπηρεσιών απασχόλησης, ιδίως σε σχέση με άτομα με χαμηλές προοπτικές απασχόλησης.
                           
                        
            
                  6.
               
               
                  Εξάλλου, θα είναι σημαντικό για τη Σλοβενία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να επικεντρωθεί στα ακόλουθα: να εντατικοποιήσει την εφαρμογή και, εφόσον είναι απαραίτητο, την ανάπτυξη της εθνικής στρατηγικής έρευνας και καινοτομίας· επίσης, με σκοπό να περιορίσει τον πληθωρισμό, να βελτιώσει τον ανταγωνισμό στον τομέα των υπηρεσιών, με ιδιαίτερη έμφαση στο λιανικό εμπόριο, στις χρηματοοικονομικές υπηρεσίες, μερικές υπηρεσίες κοινής ωφελείας και στις επαγγελματικές υπηρεσίες· να βελτιώσει την εφαρμογή μέτρων για την ενεργειακή απόδοση, ιδίως όσον αφορά τις εκπομπές CO2 και τους μη επιτευχθέντες στόχους του Κιότο· να εφαρμόσει τα φιλόδοξα σχέδια για την ενίσχυση της σχέσης μεταξύ του εκπαιδευτικού συστήματος και της αγοράς εργασίας.
               
            ΣΛΟΒΑΚΙΑ
      
                  1.
               
               
                  Με βάση την έκθεση εφαρμογής της Σλοβακίας για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Σλοβακία σημείωσε κάποια πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007. Όσον αφορά την τήρηση των δεσμεύσεων που συμφωνήθηκαν από το εαρινό Ευρωπαϊκό Συμβούλιο 2006 στους τέσσερις τομείς προτεραιότητας, η ανταπόκριση ήταν περιορισμένη.
               
            
                  3.
               
               
                  Από την έκθεση εφαρμογής προκύπτει ότι η πολιτική ανταπόκριση στις συστάσεις που εκδόθηκαν από το Συμβούλιο ήταν μέτρια. Απαιτούνται περαιτέρω μεταρρυθμίσεις για να αυξηθούν οι δαπάνες στον τομέα της Ε & Α και της εκπαίδευσης, να εφαρμοστούν στρατηγικές στο μικροοικονομικό τομέα, να αντιμετωπιστεί η ανεργία μακράς διαρκείας και να ολοκληρωθεί η μεταρρύθμιση της εκπαίδευσης και της κατάρτισης. Όσον αφορά τους άλλους τομείς οι οποίοι, σύμφωνα με τα συμπεράσματα του Συμβουλίου, απαιτούν προσοχή, η ανταπόκριση ήταν επίσης μέτρια.
               
            
                  4.
               
               
                  Μεταξύ των θετικών στοιχείων που προκύπτουν από την έκθεση εφαρμογής 2007 της Σλοβακίας είναι: η προβλεπόμενη μείωση του ελλείμματος των δημοσίων οικονομικών σε κάτω του 3 % του ΑΕγχΠ το 2007· η έγκριση ορισμένων στρατηγικών εγγράφων στον τομέα της Ε & Α και της καινοτομίας, της ενεργειακής απόδοσης και της ανανεώσιμης ενέργειας· η εν μέρει εφαρμογή της υπηρεσίας ενιαίας εξυπηρέτησης για τις νεοσύστατες εταιρείες· η επανεξέταση της νομοθεσίας για την απασχόληση· η υιοθέτηση της στρατηγικής για τη διά βίου μάθηση· και οι προσπάθειες για την αναθεώρηση των ενεργητικών πολιτικών για την αγορά εργασίας, ώστε να συμμορφώνονται περισσότερο με τις εξελίξεις της αγοράς εργασίας.
               
            
                  5.
               
               
                  Οι τομείς δράσης του εθνικού προγράμματος μεταρρυθμίσεων της Σλοβακίας οι οποίοι περιλαμβάνουν προκλήσεις ύψιστης προτεραιότητας είναι: αύξηση των δαπανών για την εκπαίδευση, την Ε & Α και την καινοτομία, βελτίωση του κανονιστικού περιβάλλοντος, αντιμετώπιση της ανεργίας μακράς διαρκείας, ολοκλήρωση της μεταρρύθμισης του εκπαιδευτικού συστήματος και του συστήματος κατάρτισης, και βελτίωση της ποιότητάς τους, ώστε να ανταποκρίνονται στις ανάγκες της αγοράς εργασίας. Σύμφωνα με τα ανωτέρω συνιστάται στη Σλοβακία:
                  
                              —
                           
                           
                              να εφαρμόσει καταλλήλως μια συνεκτική στρατηγική Ε & Α δίνοντας κυρίως προσοχή στη θεσμική μεταρρύθμιση του τομέα της δημόσιας έρευνας και στην ουσιαστική βελτίωση της συνεργασίας μεταξύ των επιχειρήσεων και της έρευνας, ανακατανέμοντας πόρους στην εκπαίδευση, την Ε & Α και την καινοτομία,
                           
                        
                              —
                           
                           
                              να βελτιώσει το κανονιστικό πλαίσιο, ιδίως με την εφαρμογή μιας συνολικής στρατηγικής για τη βελτίωση της νομοθετικής ικανότητας που θα καλύπτει τόσο την εκτίμηση των επιπτώσεων όσο και την απλούστευση της ισχύουσας νομοθεσίας,
                           
                        
                              —
                           
                           
                              στο πλαίσιο μιας ολοκληρωμένης προσέγγισης στον τομέα της ευελιξίας με ασφάλεια, να διασφαλίσει την εφαρμογή της στρατηγικής σχετικά με τη διά βίου μάθηση, λαμβάνοντας υπόψη τις ανάγκες της αγοράς εργασίας, να ολοκληρώσει τις μεταρρυθμίσεις της πρωτοβάθμιας, δευτεροβάθμιας και τριτοβάθμιας εκπαίδευσης για να βελτιωθούν οι επαγγελματικές ικανότητες και δεξιότητες και να ενισχύσει την πρόσβαση στην απασχόληση, ιδίως για τους ανέργους μακράς διαρκείας και τις ευάλωτες ομάδες.
                           
                        
            
                  6.
               
               
                  Επιπλέον, θα είναι σημαντικό για τη Σλοβακία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να δώσει έμφαση στα ακόλουθα: περαιτέρω ανάπτυξη των πολιτικών για τον ΤΠΕ, ιδίως για την ευρυζωνική υποδομή· να εφαρμόσει πλήρως την υπηρεσία ενιαίας εξυπηρέτησης για τις νεοσύστατες επιχειρήσεις· να εισαγάγει την εκπαίδευση της επιχειρηματικότητας· να αυξήσει τον ανταγωνισμό στον τομέα της παροχής ηλεκτρικού ρεύματος· να αντιμετωπίσει την ανισότητα των φύλων όσον αφορά τους μισθούς και την απασχόληση· να αναπτύξει την παράταση του ενεργού επαγγελματικού βίου και να δημιουργήσει ευκαιρίες απασχόλησης για τους νέους.
               
            ΦΙΝΛΑΝΔΙΑ
      
                  1.
               
               
                  Με βάση την έκθεση εφαρμογής της Φινλανδίας για το 2007 και την αξιολόγηση από την Επιτροπή της προόδου στην εφαρμογή βασικών διαρθρωτικών μεταρρυθμίσεων και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Φινλανδία σημείωσε πολύ ικανοποιητική πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007. Σημειώθηκε ικανοποιητική πρόοδος όσον αφορά την τήρηση των δεσμεύσεων που συμφωνήθηκαν από το εαρινό Ευρωπαϊκό Συμβούλιο 2006 στους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι υπήρξε κάποια ανταπόκριση στους άλλους τομείς, οι οποίοι, σύμφωνα με το Συμβούλιο, απαιτούν προσοχή. Η έκθεση εφαρμογής επίσης αναφέρεται ειδικά στις συστάσεις που διατυπώθηκαν για τις χώρες της ζώνης του ευρώ.
               
            
                  4.
               
               
                  Μεταξύ των θετικών στοιχείων της έκθεσης εφαρμογής 2007 είναι οι συνεχιζόμενες μεταρρυθμίσεις για να βελτιωθεί περαιτέρω η λειτουργία του εθνικού συστήματος καινοτομιών καθώς και η διαπιστωθείσα αύξηση του ποσοστού απασχόλησης των ηλικιωμένων εργαζομένων.
               
            
                  5.
               
               
                  Θα είναι σημαντικό για τη Φινλανδία, καθ’ όλη τη διάρκεια εφαρμογής του εθνικού προγράμματος μεταρρυθμίσεων, να επικεντρωθεί στα ακόλουθα: να συνεχίσει τις μεταρρυθμίσεις για τη βελτίωση του ανταγωνισμού και της παραγωγικότητας σε κάποιες υπηρεσίες και να δημιουργήσει το αναγκαίο καταλυτικό μέσο για να μειώσει τα υψηλά επίπεδα τιμών· να εφαρμόσει τα εξαγγελθέντα μέτρα για την επίτευξη του στόχου του Κιότο· να συνεχίσει τις μεταρρυθμίσεις για να αντιμετωπίσει τη συμφόρηση στην αγορά εργασίας, με ειδικότερο στόχο την αντιμετώπιση της υψηλής διαρθρωτικής ανεργίας, ιδίως της ανεργίας των μη εξειδικευμένων εργαζομένων, συμπεριλαμβανομένων των νέων, και λαμβάνοντας υπόψη την ενδεχόμενη συνεισφορά της οικονομικής μετανάστευσης.
               
            ΣΟΥΗΔΙΑ
      
                  1.
               
               
                  Με την έκθεση εφαρμογής της Σουηδίας για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Η Σουηδία σημείωσε πολύ ικανοποιητική πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007. Η Σουηδία σημείωσε, επίσης, πολύ ικανοποιητική πρόοδο όσον αφορά την τήρηση των δεσμεύσεων που συμφωνήθηκαν από το εαρινό Ευρωπαϊκό Συμβούλιο 2006 στους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι υπήρξε ικανοποιητική ανταπόκριση στους τομείς οι οποίοι, σύμφωνα με το Συμβούλιο, απαιτούν προσοχή.
               
            
                  4.
               
               
                  Μεταξύ των θετικών στοιχείων που προκύπτουν από την έκθεση εφαρμογής 2007 της Σουηδίας είναι: το σχέδιο δράσης για την απλούστευση της κανονιστικής ρύθμισης και η δέσμευση να βελτιώσει το σύστημα αξιολόγησης επιπτώσεων· η πρόοδος που επετεύχθη όσον αφορά την αύξηση της προσφοράς εργατικού δυναμικού και η μείωση της ανεργίας· η βιώσιμη εκμετάλλευση της ενέργειας και η πρόοδος που σημειώθηκε όσον αφορά την αύξηση των δημοσίων επενδύσεων στον τομέα της έρευνας και της ανάπτυξης.
               
            
                  5.
               
               
                  Θα είναι σημαντικό για τη Σουηδία να λάβει περαιτέρω κανονιστικά μέτρα για να αυξήσει τον ανταγωνισμό, ιδίως στον τομέα των υπηρεσιών· και να επικεντρωθεί στην εφαρμογή και την αξιολόγηση του αντικτύπου των πρόσφατων μεταρρυθμίσεων που αποσκοπούν στην ενίσχυση των κινήτρων για εργασία, να αντιμετωπίσει την ανεργία των νέων, να αυξήσει το ποσοστό απασχόλησης των μεταναστών και να μεριμνήσει για την επανένταξη των ατόμων που απουσιάζουν λόγω ασθενείας.
               
            ΗΝΩΜΕΝΟ ΒΑΣΙΛΕΙΟ
      
                  1.
               
               
                  Με βάση την έκθεση εφαρμογής του Ηνωμένου Βασιλείου για το 2007 και την αξιολόγηση από την Επιτροπή της προόδου στην εφαρμογή των βασικών διαρθρωτικών μεταρρυθμίσεων, και σύμφωνα με τις ολοκληρωμένες κατευθυντήριες γραμμές για την ανάπτυξη και απασχόληση, προκύπτουν τα ακόλουθα συμπεράσματα:
               
            
                  2.
               
               
                  Το Ηνωμένο Βασίλειο σημείωσε σημαντική πρόοδο στην εφαρμογή του εθνικού προγράμματος μεταρρυθμίσεων κατά την περίοδο 2005-2007. Το Ηνωμένο Βασίλειο σημείωσε ικανοποιητική πρόοδο όσον αφορά την τήρηση των δεσμεύσεων που συμφωνήθηκαν από το εαρινό Ευρωπαϊκό Συμβούλιο 2006 στους τέσσερις τομείς προτεραιότητας.
               
            
                  3.
               
               
                  Από την έκθεση εφαρμογής προκύπτει ότι υπήρξε ικανοποιητική ανταπόκριση στη σύσταση που εκδόθηκε από το Συμβούλιο. Επίσης, υπήρξε ικανοποιητική ανταπόκριση στους άλλους τομείς οι οποίοι, σύμφωνα με τα συμπεράσματα του Συμβουλίου, απαιτούν προσοχή.
               
            
                  4.
               
               
                  Μεταξύ των θετικών στοιχείων που προκύπτουν από την έκθεση εφαρμογής 2007 του Ηνωμένου Βασιλείου είναι: τα σχέδια για την ολοκληρωμένη προσέγγιση όσον αφορά την απασχόληση και τις δεξιότητες, οι πρωτοβουλίες για τη δημιουργία ενός κανονιστικού περιβάλλοντος φιλικού προς τις επιχειρήσεις και τα μακρόπνοα σχέδια για την ενεργειακή πολιτική.
               
            
                  5.
               
               
                  Οι τομείς δράσης του εθνικού προγράμματος μεταρρυθμίσεων του Ηνωμένου Βασιλείου οι οποίοι περιλαμβάνουν προκλήσεις ύψιστης προτεραιότητας είναι: βελτίωση των επιπέδων δεξιοτήτων για να αυξηθεί η παραγωγικότητα και να μειωθεί ο αποκλεισμός στην αγορά εργασίας. Σύμφωνα με τα ανωτέρω, συνιστάται στο Ηνωμένο Βασίλειο:
                  
                              —
                           
                           
                              να εφαρμόσει πρόσφατα σχέδια για να βελτιώσει ουσιαστικά τα επίπεδα των δεξιοτήτων και να υιοθετήσει μια ολοκληρωμένη προσέγγιση όσον αφορά την απασχόληση και τις δεξιότητες, ώστε να βελτιωθεί η παραγωγικότητα και να αυξηθούν οι ευκαιρίες για τα μειονεκτούντα άτομα.
                           
                        
            
                  6.
               
               
                  Εξάλλου, θα είναι σημαντικό για το Ηνωμένο Βασίλειο να επικεντρωθεί στις ακόλουθες προκλήσεις: να αυξήσει προοδευτικά την παροχή στέγης για να ανταποκριθεί στις πιέσεις της ζήτησης μεσοπρόθεσμα· να διασφαλίσει την πρόοδο προς την επίτευξη του εθνικού στόχου για την ένταση της Ε & Α μέσω της πλήρους εφαρμογής της πρόσφατης αναθεώρησης της πολιτικής στον τομέα της Ε & Α και της καινοτομίας, λαμβάνοντας, ιδίως, περισσότερο υπόψη τις ειδικές ανάγκες του τομέα παροχής υπηρεσιών.
               
            ΚΡΑΤΗ ΜΕΛΗ ΤΗΣ ΖΩΝΗΣ ΤΟΥ ΕΥΡΩ
      
                  1.
               
               
                  Με βάση τις εκθέσεις εφαρμογής του 2007 για τις χώρες της ζώνης του ευρώ και την αξιολόγηση από την Επιτροπή της προόδου στις βασικές διαρθρωτικές μεταρρυθμίσεις και σύμφωνα με τις ολοκληρωμένες κατευθυντήριες γραμμές για την ανάπτυξη και την απασχόληση, προκύπτουν τα ακόλουθα συμπεράσματα:
               
            
                  2.
               
               
                  Με βάση τις εκθέσεις εφαρμογής τους, τα κράτη μέλη της ζώνης του ευρώ σημείωσαν κάποια πρόοδο στην εφαρμογή των μέτρων πολιτικής που βελτιώνουν τη λειτουργία της ζώνης του ευρώ.
               
            
                  3.
               
               
                  Απαιτούνται σημαντικές περαιτέρω μεταρρυθμίσεις για να υπάρξει ανταπόκριση στις συστάσεις για τους τομείς της μικροοικονομίας και της απασχόλησης. Η πρόοδος που διαπιστώθηκε κατά το 2007, όσον αφορά τον τομέα της μακροοικονομίας, πρέπει να διατηρηθεί.
               
            
                  4.
               
               
                  Μεταξύ των θετικών στοιχείων που προκύπτουν από τις εκθέσεις εφαρμογής 2007 των κρατών μελών της ζώνης του ευρώ είναι: η δημοσιονομική εξυγίανση το 2007, η εφαρμογή της νομοθεσίας για την προώθηση της ενοποίησης των χρηματοπιστωτικών αγορών, καθώς και συστήματα διαπραγμάτευσης των μισθών που είναι καταλληλότερα για την ευελιξία των μισθών σε ορισμένα κράτη μέλη.
               
            
                  5.
               
               
                  Οι τομείς δράσης στη ζώνη του ευρώ οι οποίοι περιλαμβάνουν προκλήσεις ύψιστης προτεραιότητας είναι: βιωσιμότητα των δημοσίων οικονομικών και η συμβολή τους στην ανάπτυξη· ανταγωνισμός στις αγορές προϊόντων, ενοποίηση των χρηματοπιστωτικών αγορών και ο ανταγωνισμός στις λιανικές χρηματοπιστωτικές υπηρεσίες, για να διευκολυνθούν η εξυγίανση και η μεγαλύτερη ευελιξία των τιμών· κατάλληλες μισθολογικές εξελίξεις σε συνολικό, τομεακό, περιφερειακό και επαγγελματικό επίπεδο, σύμφωνα με τις εξελίξεις όσον αφορά την παραγωγικότητα, με σκοπό να εξασφαλισθεί η ανταγωνιστικότητα· ευελιξία με ασφάλεια στις αγορές εργασίας τηρώντας τις συμφωνηθείσες κοινές αρχές· και μεγαλύτερη κινητικότητα του εργατικού δυναμικού για να προωθηθεί η προσαρμογή της αγοράς εργασίας.
               
            
                  6.
               
               
                  Σύμφωνα με τα ανωτέρω, συνιστάται στα κράτη μέλη της ζώνης του ευρώ, λαμβάνοντας παράλληλα υπόψη τις ιδιαίτερες συστάσεις που αφορούν τη χώρα τους:
                  
                              —
                           
                           
                              να εξακολουθήσουν να επιδιώκουν τη δημοσιονομική εξυγίανση για να επιτύχουν τους στόχους τους μεσοπρόθεσμα, σύμφωνα με το σύμφωνο σταθερότητας και ανάπτυξης και να επιτύχουν έτσι ετήσια διαρθρωτική προσαρμογή τουλάχιστον 0,5 % του ΑΕγχΠ, το οποίο θεωρείται ως αξία αναφοράς. Τον Απρίλιο του 2007 η ευρωομάδα συμφώνησε ότι «εάν εκμεταλλευθούν τις ευνοϊκές κυκλικές συνθήκες, τα περισσότερα μέλη της ευρωζώνης θα επιτύχουν τους οικείους μεσοπρόθεσμους στόχους εντός του 2008 ή του 2009, απώτατος δε στόχος για όλους θα πρέπει να είναι το 2010». Εφόσον έχουν επιτευχθεί οι μεσοπρόθεσμοι στόχοι, πρέπει να διατηρηθούν οι δημοσιονομικές θέσεις·
                           
                        
                              —
                           
                           
                              να βελτιώσουν την ποιότητα των δημοσίων οικονομικών επανεξετάζοντας τις δημόσιες δαπάνες και τη φορολογία και εκσυγχρονίζοντας τη δημόσια διοίκηση, για να ενισχύσουν την παραγωγικότητα και την καινοτομία, συμβάλλοντας έτσι στην οικονομική ανάπτυξη, την απασχόληση και στη δημοσιονομική διατηρησιμότητα,
                           
                        
                              —
                           
                           
                              να εφαρμόσουν αποτελεσματικά μέτρα που βελτιώνουν τον ανταγωνισμό, ιδίως στον τομέα των υπηρεσιών, και να εντατικοποιήσουν τα μέτρα που προωθούν την πλήρη ενοποίηση των χρηματοπιστωτικών αγορών και τον ανταγωνισμό στον τομέα των λιανικών χρηματοπιστωτικών υπηρεσιών, ενισχύοντας παράλληλα τις ρυθμίσεις σταθερότητας και την εποπτική σύγκλιση,
                           
                        
                              —
                           
                           
                              να βελτιώσουν την ευελιξία και την ασφάλεια στις αγορές εργασίας, εφαρμόζοντας, μεταξύ άλλων, αρχές «ευελιξίας με ασφάλεια» προσαρμοσμένες στις ειδικές συνθήκες κάθε κράτους μέλους και πλήρως συμβατές με υγιείς και οικονομικά βιώσιμους προϋπολογισμούς, ευθυγραμμίζοντας καλύτερα την εξέλιξη των μισθών με την εξέλιξη της παραγωγικότητας ούτως ώστε να ενισχυθεί η οικονομική μεγέθυνση και η ανταγωνιστικότητα και θεσπίζοντας μέτρα που αποσκοπούν στην ενθάρρυνση της κινητικότητας του εργατικού δυναμικού πέραν των συνόρων και μεταξύ επαγγελματικών δραστηριοτήτων.
                           
                        
            
                  7.
               
               
                  Για να μεγιστοποιήσουν τις συνέργειες ανάμεσα στις πολιτικές, οι οποίες είναι ισχυρότερες στη νομισματική ένωση, και να ενισχύσουν την πολιτική οικειοποίηση των μεταρρυθμίσεων, τα κράτη μέλη της ζώνης του ευρώ πρέπει να εξακολουθήσουν να ενισχύουν το συντονισμό των εφαρμοζόμενων πολιτικών στο πλαίσιο της ευρωομάδας και στα διεθνή φόρουμ, θα πρέπει δε να εφαρμόζονται πλήρως οι υφιστάμενες συμφωνίες για την εξωτερική εκπροσώπηση της ζώνης του ευρώ. Αυτό θα συμβάλει σημαντικά στην επιτυχή αντιμετώπιση των προκλήσεων πολιτικής μέσα στη ζώνη του ευρώ αλλά και στην παγκόσμια οικονομία. Οι προσανατολισμοί των δημοσίων οικονομικών που συμφωνήθηκαν από την ευρωομάδα, στο Βερολίνο, τον Απρίλιο 2007, αποτελούν ένα θετικό βήμα εν προκειμένω. Τα κράτη μέλη της ζώνης του ευρώ καλούνται να λάβουν υπόψη τους τις παρούσες συστάσεις κατά τη χάραξη των εθνικών τους πολιτικών. Η ευρωομάδα θα εξετάζει σε τακτική βάση την εφαρμογή τους.